title: Starfinder Roleplaying Game

text: Pelin maailma on sama kuin "Pathfinder"issa, mutta tapahtumat sijoittuvat tuhansien vuosien päähän tulevaisuuteen. Ajanjaksosta, joka tunnetaan pelissä nimellä "The Gap", ei ole säilynyt mitään historiankirjoitusta, ei edes muistoja. Tällöin planeetta Golarion katosi mystisesti eivätkä edes jumalat tiedä syytä tähän. Universumin keskus on Absalom station -avaruusasema.


title: Starfinder Roleplaying Game

text: Hahmoluokkia on seitsemän, jotka edustavat perinteisiä tieteisfiktion stereotyyppejä. Avaruustaisteluita varten on omat sääntönsä. Jokaisella pelaajalla on avaruusaluksella taistelun aikana tehtävänsä, joita ovat kapteeni, lentäjä, ampuja, insinööri ja tiedeupseeri.


title: Starfinder Roleplaying Game

text: Arvostelijoiden mielestä "Starfinder" onnistui hyvin Pathfinderin tuomisessa scifi-maailmaan ja d20-pelimekaniikoiden soveltamisessa.


title: Starfinder Roleplaying Game

text: Tampereen yliopiston Playlab!-verkkolehden arvostelussa peliä pidettiin mekaniikaltaan raskaana, mutta viihdyttävänä. Aloittelijalle se voi olla haasteellinen.


title: Murshidabad

text: Murshidabad on kaupunki Länsi-Bengalin osavaltiossa Intiassa. Asukkaita on 2011 väestönlaskun mukaan 44 019. Paikallisväestö tuntee kaupungin myös nimellä "Ingrez Bazaar". Kaupungissa toimi viimeinen Bengalin muslimihallitsija (nawab).


title: Citroën LNA

text: Citroën LNA (alun perin LN) on Citroënin vuosina 1976–1986 valmistama pieni henkilöautomalli, jonka tekniikka on suurelta osalta sama kuin Peugeot 104- ja Talbot Samba -malleissa. Sen seuraajaksi tuli Citroën AX.


title: Citroën LNA

text: Citroën LN esiteltiin syksyllä 1976, ja se syntyi kaksi vuotta aiemmin Citroënin ja Peugeot’n perustaman PSA-konsernin työn tuloksena. Moottori oli ilmajäähdytteinen kaksisylinterinen 0,6-litrainen.


title: Citroën LNA

text: Syksyllä 1978 malli sai suuremman, 652-kuutioisen, moottorin, ja nimeksi tuli LNA. Vuonna 1982 saataville tuli vesijäähdytteinen 1,1-litrainen moottori.


title: Jawaharlal Nehrun yliopisto

text: Jawaharlal Nehrun yliopisto (, lyh. JNU) on vuonna 1966 perustettu, Intian New Delhissä toimiva julkinen yliopisto.


title: Jawaharlal Nehrun yliopisto

text: Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli Jawaharlal Nehrun yliopiston kärkiyliopistoja seuraavalle ehdokaslistalle sijaluokkaan 601.-700. maailmassa. Se oli ARWU:n vertailussa Intian tiedeinstiituutin jälkeen Intian toiseksi korkeatasoisin yliopisto yhdessä Kalkutan yliopiston kanssa. Intian kansallisessa korkeakoulujen paremmuusluokittelussa (NIRF) JNU arvioitiin vuonna 2018 Intian toiseksi korkeatasoisimmaksi yliopistoksi ja kaikki korkeakoulut mukaan JNU oli kuudenneksi parhaakksi korkeakouluksi. Tällöin sen edellä oli Intian tiedeinstituutti ja neljä intialaista teknillistä korkeakoulua (Indian Institute of Technology Madras, Indian Institute of Technology Bombay, Indian Institute of Technology Delhi, ja Indian Institute of Technology Kharagpur).


title: Jawaharlal Nehrun yliopisto

text: Sen sijaan Times Higher Education ei sijoittunut JNU:a vuoden 2018 yliopistorankingissaan Intian 30 parhaan korkeakoulun joukkoon eikä maailmanlistansa tuhannen kärkikorkeakoulun ryhmään. Myös espanjalaisessa Webometrics-rankingissa JNU pääsi vuonna 2018 Aasian korkeakouluista vasta sijalle 314 ja maailmanlistan sijalle 1245.


title: Konkodugu

text: Konkodugu (myös "Konkodougou") on historiallinen alue Malin lounaisosassa Kéniéban piirissä. Se muodosti 1800-luvun lopulle saakka samannimisen mandinkavaltion.


title: Konkodugu

text: Alue on saanut nimensä Tambaouran harjanteesta. "Konko" tarkoittaa ’vuorta’ ja "dugu" ’maata’. Konkodugu on kuuluisa kultaesiintymistään. Sen asukkaat, djalonket ja mandinkat, harjoittivat perinteistä uskontoaan ja vastustivat islamin leviämistä vielä 1900-luvun alussa.


title: Konkodugu

text: Malin hallitsijan Mansa Oulén sukulainen Siriman Keïta valloitti alueen djalonkeilta 1200-luvun puolivälissä. Hänen perustamansa valtio rajoittui pohjoisessa Bambukiin ja vastasi suunnilleen myöhempää Satadougoun, nykyistä Kéniéban piiriä. Naapuriensa Bambukin ja Gangaranin tavoin Konkodugu oli aluksi Malin vasalli ja myöhemmin itsenäinen. 1500-luvulla alue joutui Tekrurin hyökkäysten kohteeksi. Myöhemmin se kuului Kaartan ja Umar Tallin tukulorivaltakunnan vaikutuspiiriin ja toimi Samori Tourén ensimmäisten sotaretkien näyttämönä.


title: Konkodugu

text: Konkodugun hallitsijat kuuluivat Sirimanin Keïta-sukun, joka oli jakautunut kahteen kilpailevaan haaraan. 1880-luvulla hallinnut Dabakoutou solmi ranskalaisten kanssa protektoraattisopimuksen ja hänen seuraajansa Diamadi oli Konkodugun viimeinen hallitsija. Valtiolla ei ollut pysyvää pääkaupunkia, vaan sen hallitsijat asuivat omissa kotikylissään. He kävivät sotia naapurien kanssa ja kantoivat veroa alamaisiltaan, suojateiltaan ja valloitetuilta kyliltä sekä kolapähkinöitä kuljettaneilta kauppakaravaaneilta.


title: Brundallin rautatieasema

text: Brundallin rautatieasema on rautatieasema Brundallin kylässä Norfolkissa, Englannissa. Se sijaitsee Wherry Linesin varrella. Sinne liikennöi Greater Anglia.


title: Brundallin rautatieasema

text: Asema avattiin 1. toukokuuta 1844. Sitä käytti noin 105 000 matkustajaa kaudella 2015–2016.


title: Kevätpikkusydän

text:
Kevätpikkusydän ("Dicentra eximia") on unikkokasvien ("Papaveraceae") heimoon kuuluva punakukkainen, monivuotinen, ruohovartinen kasvi.
Se kasvaa luonnonvaraisena Pohjois-Amerikan itäosissa.


title: Kevätpikkusydän

text: Kevätpikkusydän on 20–50 senttimetriä korkea ruoho, jolla on harmaanvihreät, pehmeät ja saniaismaiset lehdet suoraan juurakosta kasvavana ruusukkeena. Ruusunpunaiset sydämenmuotoiset, nuokkuvat kukat sijaitsevat kukintoperän kaarevassa latvassa harvana terttuna. Kevätpikkusydämen maavarsi on suikertava, ja sen avulla kasvi leviää mattomaisiksi kasvustoiksi.


title: Buckenhamin rautatieasema

text: Buckenhamin rautatieasema on rautatieasema Buckenhamin kylässä Norfolkissa, Englannissa. Se sijaitsee Wherry Linesin varrella. Sinne liikennöi Greater Anglia.


title: Buckenhamin rautatieasema

text: Asema avattiin 1. toukokuuta 1844. Siellä pysähtyy junia vain viikonloppuisin ja silloinkin vain erikseen pyydettäessä. Asemaa käyttikin vain 134 matkustajaa kaudella 2015–2016.


title: Hongkongin yliopisto

text: Hongkongin yliopisto (; , lyh. HKU) on vuonna 1911 perustettu, Hongkongissa toimiva julkinen yliopisto.


title: Hongkongin yliopisto

text: Hongkongin yliopisto on eräs Aasian arvostetuimpia yliopistollisia oppilaitoksia. Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli Hongkongin yliopiston sijalle 101.-150. maailmassa. Se oli tässä vertailussa Hongkongin korkeatasoin yliopisto. Toiseksi parhaaksi AWRU arvioi Hongkongin kiinalaisen yliopiston, joka ylsi maailmanlistan jaettuun 151.-200. sijan luokkaan.


title: Cantleyn rautatieasema

text: Cantleyn rautatieasema on rautatieasema Cantleyn kylässä Norfolkissa, Englannissa. Se sijaitsee Wherry Linesin varrella. Sinne liikennöi Greater Anglia.


title: Cantleyn rautatieasema

text: Asema avattiin 1. toukokuuta 1844. Se suljettiin syyskuussa 1847, mutta avattiin taas uudelleen tammikuussa 1851. Sitä käytti 21 530 matkustajaa kaudella 2015–2016.


title: Reedhamin rautatieasema (Norfolk)

text: Reedhamin rautatieasema on rautatieasema Reedhamin kylässä Norfolkissa, Englannissa. Se sijaitsee Wherry Linesin varrella. Sinne liikennöi Greater Anglia.


title: Reedhamin rautatieasema (Norfolk)

text: Reedhamin alkuperäinen asema avattiin 1. toukokuuta 1844. Se suljettiin 1. kesäkuuta 1904, kun sen tilalle avattiin uusi asema noin 300 metriä lännemmäs. Aseman virallinen tarkenteellinen nimi Reedham (Norfolk) otettiin käyttöön vuonna 1924, jotta asema erottuisi samannimisestä asemasta Lontoossa.


title: Reedhamin rautatieasema (Norfolk)

text: Reedhamin asemaa käytti noin 43 000 matkustajaa kaudella 2015–2016.


title: Duaalikappale

text: Duaalikappale eli duaalimonitahokas on avaruusgeometriassa monitahokkaaseen liittyvä toinen monitahokas, jonka kärjet vastaavat alkuperäisen monitahokkaan tahkoja ja jonka kärkiä toisiinsa yhdistävät särmät vastaavat toisen tahkoja toisistaan erottavia särmiä. Jokaisen monitahokkaan duaalikappaleen duaalikappale on yhdenmuotoinen alkuperäisen monitahokkaan kanssa.


title: Duaalikappale

text: Duaalisuudessa monitahokkaan symmetria säilyy. Niinpä monilla monitahokkaiden luokilla, jotka on määritelty symmetriaominaisuuksiensa avulla, on duaalikappaleet, jotka myös kuuluvat samaan symmetrialuokkaan. Niinpä esimerkiksi jokaisen säännöllisen Platonin kappaleen duaalikappale on toinen Platonin kappale, ja myös tähdenmuotoisten Keplerin–Poinsot’n kappaleen duaalikappale on toinen Keplerin–Poinsot’n kappale. Platonin kappaleista yksinkertaisin, säännöllinen tetraedri, on itse itsensä duaalikappale. Jos monitahokas on "isogonaalinen" eli sen kaikki kärjet ovat yhteneviä, sen duaali on "isoedrinen", eli sen kaikki tahkot ovat yhteneviä. Jos monitahokas on "isotoksinen" eli sen kaikki särmät ovat yhtä pitkät, sen duaali on myös isotoksinen.


title: Duaalikappale

text: Duaalisuus liittyy läheisesti "resiprositeettiin" ja "polaarisuuteen". Nämä ovat geometrisia muunnoksia, jotka kuperaan monotahokkaaseen sovellettuina antavat tulokseksi sen duaalikappaleen toisena kuperana monitahokkaana.


title: Duaalikappale

text: Duaalisuutta on monta tyyppiä. Yksinkertaisimpien monitahokkaiden kannalta tärkeimmät ovat polaarinen käänteisyys eli resiprositeetti ja topologinen eli abstrakti duaalisuus.


title: Duaalikappale

text: Monitahokkaan duaalisuus määritellään usein polaarisen käänteisyyden avulla jonkin sopivasti valitun pallopinnan suhteen. Silloin jokaista kärkeä (napaa) vastaa sellainen sivutahko, että säde keskipisteestä kärkeen on kohtisuorassa tätä tahkoa vastaan ja että keskipisteestä tahkoihin mitattujen etäisyyksien tulo on sama kuin säteen neliö. Koordinaateilla ilmoitettuna pisteessä


title: Duaalikappale

text: sijaitsevan särmän duaalinen taso pallon


title: Duaalikappale

text: suhteen on taso


title: Duaalikappale

text: Duaalikappaleen kärjet ovat vastapäätä alkuperäisen kappaleen tahkoja, ja sen tahkot ovat vastapäätä alkuperäisen kappaleen kärkiä. Lisäksi alkuperäisen kappaleen mitkä tahansa kaksi vierekkäistä kärkeä määrittelevät särmän, ja duaalikappaleessa kutakin särmää vastaa näitä kärkiä vastaavien tahkojen välinen särmä. Alkuperäisen kappaleen ja duaalikappaleen toisiaan vastaavat särmät ovat aina kohtisuorassa toisiaan vastaan.


title: Duaalikappale

text: Jos formula_4 on edellä kuvatun pallon säde ja formula_5 ja formula_6 sen keskipisteen etäisyydet jostakin alkuperäisen kappaleen kärjestä ja duaalikappaleen tahkon keskipisteestä, on


title: Duaalikappale

text: Symmetrisimmillä monitahokkailla on selvä keskipiste, ja tällöin pallo valitaan tavallisesti niin, että sen keskipiste on sama kuin monitahokkaan keskipiste. Näin tehdään esimerkiksi jäljempänä kuvautussa Dorman Luken konstruktiossa.


title: Duaalikappale

text: Monitahokkaalle voidaan kuitenkin muodostaa polaarisesti käänteinen duaalikappale minkä tahansa pallon suhteen, ja saadun duaalikappaleen muoto riippuu pallon sijainnista ja koosta. Kaikki duaalikappaleet, jotka muodostetaan sellaisten pallojen suhteen, joilla on yhteinen keskipiste, ovat kuitenkin keskenään yhdenmuotoiset. Jos kappaleella on useita symmetria-akseleita, ne leikkaavat toisensa aina samassa pisteessä, joka yleensä valitaan myös pallon keskipisteeksi. Ellei symmetria-akseleita ole tai niitä on vain yksi, valitaan tavallisimmin kappaleen ympäri tai sisään piirretty pallo taikka pallon, jonka tangentteja kaikki kappaleen särmät ovat.


title: Duaalikappale

text: Jos Euklidisessa avaruudessa jokin kappaleen särmistä tai tahkoista kulkee valitun pallon keskipisteen kautta tai keskipisteenä on jokin sen kärjistä, sitä duaalikappaleessa vastaava tahko tai särmä ulottuu äärettömän kauas tai tahkoa vastaava kärki on äärettömän kaukana. Euklidiseen avaruuteen ei kuulu äärettömän kaukaisia pisteitä, mutta sen projektiivinen vastine, jota sanotaan "laajennetuksi euklidiseksi avaruudeksi", voidaan muodostaa lisäämällä siihen tarvittava "äärettömän kaukainen taso". Jotkut teoreetikot pitäytyvät mieluummin euklidisessa avaruudessa ja päättelevät, että tällaisissa tapauksissa duaalikappaletta ei ole olemassa. Magnus Wenninger on kuitenkin keksinyt tavan, joilla voidaan tehdä malli tällaisten äärettömien duaalikappaleiden joistakin äärellisistä osista.


title: Duaalikappale

text: Tällä duaalisuuden käsitteellä on läheinen yhteys projektiivisessa geometriassa esiintyvään duaalisuuden käsitteeseen, jossa tasot ja pisteet voidaan vaihtaa keskenään. Projektiivinen polaarisuus toimii riittävän hyvin kuperilla monitahokkailla. Mutta jos myös ei-kuperien kappaleiden, esimerkiksi tähtimonitahokkaiden duaalisuus yritetään täsmällisesti määritellä projektiivisen polaarisuuden avulla, ilmenee monia ongelmia. Wenninger on myös tutkinut tapoja, joilla nämä äärettömät duaalikappaleet voidaan muodostaa. Ei-kuperien monitahokkaiden geometriseen duaalisuuteen liittyvien määritelmällisten kysymysten vuoksi Branko Grünbaum on esittänyt, että jokaiseen ei-kuperan monitahokkaan asianmukaiseen määritelmään pitäisi kuulua myös selvitys siitä, miten sen duaalikappale muodostetaan.


title: Duaalikappale

text: Jokaista kuperaa monitahokasta vastaa kanoninen muoto, jolla on midsfääri eli intersfääri, toisin sanoen pallo, jonka tangentteja tämän kanonisen muodon kaikki särmät ovat. Tämä kanoninen muoto on sikäli yksikäsitteinen, että kaikki samaa monitahokasta vastaavat kanoniset muodot kappaleina ovat yhtenevät.


title: Duaalikappale

text: Jos tälle kanoniselle monitahokkaalle muodostetaan polaarisesti käänteinen duaalikappale, sen särmät ovat saman pallon tangentteja ja sivuavat sitä samoissa pisteissä, joten se on myös kanoninen. Sitä sanotaan "kanoniseksi duaaliksi", ja nämä kaksi kappaletta yhdessä muodostavat "kanonisen duaaliparin".


title: Duaalikappale

text: Siinäkin tapauksessa, että monitahokkaista ei voida muodostaa toistaan edellä kuvatulla polaarisella käänteisyydellä, niitä voidaan sanoa toistensa duaalikappaleiksi, mikäli toisen särmät vastaavat toisen tahkoja ja kummankin särmät toisiaan siten, että samassa kärjessä kohtaavia särmiä vastaavat duaalikappaleessa samaa tahkoa rajoittavat särmät ja päinvastoin. Tällaisia monitahokaspareja sanotaan toistensa topologisiksi eli abstrakteiksi duaaleiksi.


title: Duaalikappale

text: Kuperan monitahokkaan kärjet ja särmät muodostavat graafin, joka voidaan upottaa topologiselle pallopinnalle, joka on homeomorfinen monitahokkaan pinnan kanssa.


title: Duaalikappale

text: Sama graafi voidaan projisoida tasolle niin, että siitä muodostuu Schlegelin diagrammi. Monitahokkaan duaalikappaleesta samalla tavalla muodostettu graafi on tämän graafin duaaligraafi. Yleensäkin jokaisella monitahokkaalla, jonka tahkot muodostavat suljetun pinnan, sen kärjet ja räsmät muodostavat graafin, joka voidaan upottaa tälle pinnalle, ja tämän monitahokkaan abstraktin duaalikappaleen kärjet ja särmät muodostavat sen duaaligraafin.


title: Duaalikappale

text: Abstrakti monitahokas on eräänlainen osittain järjestetty joukko, jonka alkiot vastaavat monitahokkaan kärkiä, särmiä ja tahkoja ja jonka alkioiden väliset yhteydet vastaavat monitahokkaan tahkojen tai särmien välisiä yhteyksiä. Jokaisella tällaisella osittain järjestetyllä joukolla on duaalijoukko, joka myös on osittain järjestetty ja joka saadaan kääntämällä kaikki järjestysrelaatiot. Jos tämä joukko visualisoidaan Hassen diagrammilla, sen duaalijoukko voidaan visualisoida yksinkertaisesti kääntämällä Hassen diagrammi ylösalaisin.


title: Duaalikappale

text: Jokainen geometrinen monitahokas vastaa tällä tavoin jotakin abstraktia monitahokasta, ja sillä on abstrakti duaalimonitahokas. Joidenkin ei-kuperien geometristen monitahokkaiden tapauksessa tätä duaalimonitahokasta ei kuitenkaan voida toteuttaa geometrisesti.


title: Duaalikappale

text: Monitahokas on uniforminen, jos sen tahkot ovat säännöllisiä monikulmioita ja se voidaan kuvata yhtenevyyskuvauksella itselleen niin, että mikä tahansa sen kärjistä voidaan tällaisella kuvauksella kuvata mille tahansa toiselle kärjelle. Tällaisen monikulmion duaalikappaleen tahko saadaan alkuperäisen monitahokkaan kärkikuviosta Dorman Luken konstruktiolla.


title: Duaalikappale

text: Esimerkiksi alla oleva kuva osoittaa, miten kuboktaedrin kärkikuviosta (punainen) saadaan johdetuksi sen duaalikappaleen, rombidodekaedrin tahko.


title: Duaalikappale

text: Ennen kuin konstruktio voidaan aloittaa, kärkikuvio "ABCD" saadaan jakamalla kyseiseen kärkeen johtavat särmät kukin keskipisteestään kahtia.


title: Duaalikappale

text: Dorman Luken konstruktio jatkuu täten seuraavasti:


title: Duaalikappale

text: Tässä tapauksessa kärkikuvio valittiin niin, että sen ympäri piirretty ympyrä on kuboktaedrin sisään piirretyllä pallopinnalla, josta tulee myös rombidodekaedrin sisään piirretty pallo.


title: Duaalikappale

text: Dorman Luken konstruktio on mahdollista vain sellaisille monitahokkaille, joiden sisään piirretty pallo ja kärkikuvio ovat syklisiä. Sellaisia ovat muun muassa kaikki uniformiset monitahokkaat.


title: Duaalikappale

text: Viidestä Platonin kappaleesta tetraedrin duaalikappale on toinen tetraedri. Kuutio ja säännöllinen oktaedri ovat toistensa duaalikappaleita, samoin säännöllinen dodekaedri ja ikosaedri.


title: Duaalikappale

text: Monitahokas on topologisesti itseduaalinen, jos sen duaalikappaleen kärjet, särmät ja tahkot liittyvät toisiinsa samalla tavalla. Tällöin alkuperäisellä monitahokkaalla ja sen duaalikappaleella on sama Hassen diagrammi.


title: Duaalikappale

text: Monitahokas on geometrisesti itseduaalinen, jos se on topologisesti itseduaalinen ja jos lisäksi sen polaarisesti käänteinen duaalikappale jonkin pisteen, tavallisesti kappaleen keskipisteen suhteen on alkuperäisen kappaleen kanssa yhdenmuotoinen. Esimerkiksi säännöllisen tetraedrin duaalikappale on toinen säännöllinen tetraedri, alkuperäisen kappaleen peilikuva sen painopisteen suhteen.


title: Duaalikappale

text: Erilaisia geometrisesti itseduaalisia monitahokkaita on äärettömän monta. Jokainen topologisesti itseduaalinen kupera monitahokas on homeomorfinen jonkin geometrisesti itseduaalisen monitahokkaan, kanonisen monitahokkaan kanssa.


title: Duaalikappale

text: Yksinkertaisimman ryhmän geometrisesti itseduaalisia monitahokkaita muodostavat kanoniset "n"-sivuiset pyramidit, missä "n" on kokonaisluku ja vähintään 3. Toisen äärettömän ryhmän muodostavat jatketut pyramidit, jotka voidaan käsittää pyramidin ja yhtä monisivuisen prisman yhdistelmiksi. Katkaistut pyramidit ovat myös geometrisesti itseduaalisia. Lisäksi on vielä koko joukko muita: esimerkiksi on kuusi erilaista 7-kärkistä ja kuusitoista 8-kärkistä geometrisesti itseduaalista monitahokasta.


title: Duaalikappale

text: On olemassa myös ei-kuperia itseduaalisia monitahokkaita. Esimerkiksi Brückner kuvasi vuonna 1900 erään itseduaalisen monitahokkaan, jolla on 20 kuusikulmion muotoista sivua.


title: Duaalikappale

text: Mistä tahansa monitahokkaasta ja sen duaalikappaleesta yhdistämällä saatu kappale on selvästi itseduaalinen.


title: Duaalikappale

text: Jos monitahokas on itseduaalinen, sen ja sen duaalikappaleen yhdistelmä koostuu kahdesta yhtenevästä monitahokkaasta. Tällaisesta ainoa säännöllinen kappale on kahden tetraedrin yhdistelmä, joka tunnetaan nimellä "Stella octangula".


title: Duaalikappale

text: Duaalisuus voidaan yleistää mihin tahansa "n"-ulotteiseen avaruuteen, jolloin puhutaan duaalisista polytoopeista. Kahdessa ulottuvuudessa niitä sanotaan duaalisiksi monikulmioiksi.


title: Duaalikappale

text: Kahdessa ulottuvuudessa jokainen monikulmio on topologisesti itseduaalinen, sillä jokaisella monikulmiolla on yhtä monta sivua kuin kärkeä, ja sivut ja kärjet vastaavat duaalissa toisiaan. Useimmat monikulmiot eivät kuitenkaan ole geometrisesti itseduaalisia. Säännölliset monikulmiot kuitenkin ovat geometrisesti itseduaalisia sisään piirretyn ympyränsä suhteen: kaikki kulmat ovat yhtä suuria, samoin kaikki sivut, ja duaalisuudessa kulmat ja sivut vastaavat toisiaan.


title: Duaalikappale

text: Duaalisuudessa toisen polytoopin kärjet vastaavat toisen ("n" − 1) -ulotteisia elementtejä, ja ne "j" pistettä, jotka määrittävät ("j" − 1)-ulotteisen elementin, vastaavat "j" hypertasoa, jotka leikkaavat toisensa muodostaen ("n" − "j") -ulotteisen elementin. Samaan tapaan voidaan määrittää "n"-ulotteinen tessellaatio.


title: Duaalikappale

text: Yleisesti polytoopin duaalin sivut vastaavat alkuperäisen polytoopin kärkikuvuiota. Säännöllisten ja uniformisten polytooppien polaaristen käänteispolytooppien sivut ovat alkuperäisen polytoopin kärkikuvion polaarisia käänteiskuvuioita. Esimerkiksi neljässä ulottuvuudessa 600-solun kärkikuvio on säännöllinen ikosaedri; 600-solun duaalikappale on 120-solu, jonka sivut ovat dodekaedreja, ja dodekaedri on ikosaedrin duaalikappale.


title: Duaalikappale

text: Ensisijaisen luokan itseduaalisia polytooppeja muodostavat säännölliset polytoopit, joilla on palindrominen Schläflin symboli. Kaikki säännölliset monikulmiot, {a}, ovat itseduaalisia, samoin muotoa {a,a} olevat monitahokkaat, muotoa {a,b,a} olevat 4-polytoopit, muotoa {a,b,b,a} olevat 4-polytoopit ja niin edelleen.


title: Duaalikappale

text: Itseduaaliset säännölliset polytoopit ovat:Itseduaalisia äärettömiä säännöllisiä euklidisia tessellaatioita ovat:


title: Duaalikappale

text: Itseduaalisia äärettömiä säännöllisiä hyperbolisia tessellaatioita ovat:


title: Eva Martínez

text: Eva Martínez (s. 1999) on espanjalainen karateka. Hän on voittanut All American Openin katassa ja on kaksinkertainen nuorten Euroopan-mestari katassa.


title: Eva Martínez

text: Martínez saavutti 2013 pronssia katassa Espanjan Openissa alle 14–15-vuotiaiden sarjassa. Sittemmin hän saavutti hopeaa Kyokushinin alle 14–15-vuotiaiden Euroopan mestaruuskilpailuissa, jossa kultaa voitti Ekaterina Kostiaeva.


title: Eva Martínez

text: 2015 maaliskuussa Martínez voitti pronssia Ranskan cupissa, Lyonissa nuorten kumitessa.


title: Eva Martínez

text: 2016 hän saavutti Ranskan cupin mestaruuden alle 15–17-vuotiaiden kumitesarjassa. Marraskuussa Martínez voitti alle 16–17-vuotiaiden Euroopan-mestaruuden katassa.


title: Eva Martínez

text: 2017 maaliskuussa Martínez saavutti Espanjan Openin mestaruuden katassa alle 16–17-vuotiaiden sarjassa. Lisäksi hän saavutti hopeaa saman ikäluokan kumitessa. Myöhemmin marraskuussa Martínez saavutti alle 16–17-vuotiaiden Euroopan mestaruuden katassa.


title: Eva Martínez

text: Martínez sijoittui toukokuussa neljänneksi 2018 EM-kilpailuissa katassa, kun maanaisensa Elsa Alvarez voitti mestaruuden. Kuukautta myöhemmin hän saavutti ensimmäisen turnausvoiton aikuisten tasolla voittamalla All American Openin kataturnauksen.


title: Berney Armsin rautatieasema

text: Berney Armsin rautatieasema on rautatieasema Berney Armsin asutuskeskuksessa Reedhamin kylässä Norfolkissa, Englannissa. Se on Wherry Linesin varrella, ja sinne liikennöi Greater Anglia. Keskellä Halvergaten suoaluetta sijaitseva Berney Arms on yksi Englannin syrjäisimmistä rautatieasemista. Asemalle johtaa vain vaelluspolku; lähimmälle tielle matkaa on viisi kilometriä. Aseman ympäristössä ei ole lainkaan taloja, ja lähiseudullakin on ainoastaan tuulimylly, maatila ja pubi.


title: Berney Armsin rautatieasema

text: Asemalla on yksi laituri, jolle ei mahdu edes kahta junanvaunua, ja pieni puinen katos. Berney Armsin asemaa käytti noin tuhat matkustajaa kaudella 2015–2016.


title: Berney Armsin rautatieasema

text: Berney Armsin asema avattiin 1. toukokuuta 1844. Syrjäinen asema rakennettiin, koska alueen maat omistanut Thomas Trench Berney suostui myymään maata rautatien rakentamista varten vain, jos rautatieyhtiö avaisi aseman hänen mailleen. Aseman lähelle rakennettiin myös muutama mökki, joista yhdessä toimi lipunmyynti. Alusta lähtien aseman käyttö oli vähäistä, ja jo kymmenen vuoden sisään rautatieyhtiö ilmoitti, etteivät junat enää pysähdy siellä. Berney protestoi päätöstä, sillä se rikkoi hänestä sopimusta. Rautatieyhtiö sanoi, että heillä oli velvollisuus ainoastaan rakentaa asema, ei liikennöidä sinne. Lopulta riidassa päädyttiin kompromissiin, jossa asemalla pysähtyi yksi juna kumpaankin suuntaan maanantaisin, keskiviikkoisin ja lauantaisin.


title: Berney Armsin rautatieasema

text: Sittemmin junat ovat alkaneet taas pysähtyä asemalla päivittäin, joskin kesäsunnuntaita lukuun ottamatta junia pysähtyy siellä vain muutama vuorokaudessa.


Katowicen roomalaiskatolinen arkkihiippakunta () on katolisen kirkon arkkihiippakunta Puolassa, johon kuului 1,4 miljoonaa jäsentä ja 321 seurakuntaa vuonna 2016. Arkkihiippakunta siitä tuli 25. maaliskuuta 1992.


title: FIA–FOTA-konflikti

text: FIA–FOTA-konflikti (myös FIA-FOTA-kiista) oli sarja useita käynnissä olleita poliittisia yhteenottoja Fédération Internationale de l’Automobilen (FIA:n) ja Formula One Teams Association (FOTA:n) välillä kauden aikana. Riidat koskivat ehdotettuja muutoksia sääntöihin ja määräyksiin kaudelle . Keskustelu nousi esille budjettikaton käyttöönoton esittelyllä ja huipentui Britannian GP:ssä, kun FOTA:n jäsentallit ilmoittivat aikomuksestaan muodostaa oman kilpailevan Grand Prix World Championship-sarjan. Riita päättyi uuden Concorde-sopimuksen allekirjoittamiseen elokuussa 2009.


title: FIA–FOTA-konflikti

text: Riidan alkuperä voidaan jäljittää niin pitkälle taaksepäin kuin vuoden 2008 puoliväliin, kun sarjan kuusikymmentävuotisen historian suurimmat yksittäiset muutokset hyväksyttiin kaudelle 2009. Vuoden 2009 alussa FIA:n puheenjohtaja Max Mosley vei eteenpäin ehdotusta kaudesta 2010, jonka tavoitteena oli turvata moottoriurheilun F1-sarjan tulevaisuus hankalan maailmantaloudellisen tilanteen aikana. Ehdotus sisälsi 30 miljoonan euron budjettikaton, joka olisi vastineeksi antanut sopimusta noudattaville talleille enemmän vapauksia tekniselle ja suunnittelupuolelle. Ehdotusta vastustaneiden tallien osalta tilanne olisi merkinnyt kahden eri tason muodostumista sääntöjen osalta sarjaan.


title: FIA–FOTA-konflikti

text: Vastauksena tähän Ferrari teki väliehdotuksen, että Ranskan tuomioistuin olisi kumonnut ehdotetut muutokset. Tuomioistuimen mukaan Ferrarin väitteet olivat perusteettomia. Vaikka Ferrarin kohdalla otettiin huomioon sen kilpailuhistoria ja tiivis yhteistyö autourheilun parissa (tallille oli myönnetty tekninen veto-oikeus vuosikymmen aikaisemmin, jolla talli olisi voinut estää sille epäsuotuisat päätökset), tuomioistuin päätti, että Ferrari ei ollut käyttänyt veto-oikeuttaan FIA: n World Motor Sport Councilin edellisessä kokouksessa eikä heillä täten ollut perusteita oikeudelliseen haasteeseen.


title: FIA–FOTA-konflikti

text: Seitsemän FOTA:n jäsentä (Ferrari, BMW Sauber, Toyota, Renault, Brawn GP, Red Bull ja Toro Rosso) ilmoitti aikeistaan erota ennen kautta 2010. Tuolloin F1-sarjan kaupallisia oikeuksia hallinnoinut Bernie Ecclestone uskoi mahdolliseen kompromissiin, mutta 15. toukokuuta FIA ei päässyt yhteisymmärrykseen FOTA:n jäsenten kanssa.


title: FIA–FOTA-konflikti

text: Kymmenen FOTA:n jäsentä tapasivat Monacon GP:n kisaviikonloppuna, jolloin he yksimielisesti päättivät vetäytyä kauden 2009 jälkeen, jos budjettikattoa ja siihen liittyviä sääntömuutoksia ei muuteta talleille sopivaan muotoon. Williams-talli puolestaan esitti FIA:lle ehdottoman ilmoittautumisen kaudelle 2010 kolme päivää myöhemmin, koska tallin olemassaolo perustui yksinomaan kilpa-ajamiselle ja vetäytyminen oli tallin omien periaatteiden vastaista toimintaa. Williams erotettiin FOTA:sta ja järjestön neuvottelut FIA:n kanssa jatkuivat. Force India esitti oman ehdottoman ilmoittautumisensa 5. kesäkuuta, minkä seurauksena talli erotettiin FOTA:sta. Kaikki jäljelle jääneet FOTA:n jäsenet julkistivat lopulta ehdolliset ilmoittautumisensa kaudelle 2010.


title: FIA–FOTA-konflikti

text: Samanaikaisesti riidan ohella FIA:n oli tarkoitus avata mahdollisuus kolmelle uudelle tallille kaudeksi 2010. Hakemuksia tuli viideltätoista tallilta, mukaan lukien Prodrive, Lola, USF1 ja Brabham. Kauden 2010 osanottajaluettelo julkaistiin 12. kesäkuuta, johon sisältyivät uusina talleina Campos Grand Prix, Manor Grand Prix ja USF1. FIA myös väitti, että Ferrari, Red Bull ja Toro Rosso olivat sopimuksellisesti sidottuja kilpailemaan vuoteen 2012 asti ja siten sisällytti tallit osallistujaluetteloon. Lopuille talleille (Brawn, McLaren-Mercedes, Renault ja Toyota) FIA antoi viikon verran aikaa poistaa sääntömuutoksia koskevat ehdot ilmoittautumisistaan. Peräti neljä tallia kävi neuvotteluita FIA:n kanssa vetäytymisestä ennen kautta 2010. Syiksi tallit ilmoittivat muun muassa talouskaton ylittymisen, taantuman ja maailmantalouden vaikutuksen katuautomyyntiin ja muita lievempiä asianhaaroja. Renaultin raportoitiin ilmoittaneen tavarantoimittajille ja tukijoille mahdollisesta vetäytymisestä kauden 2009 jälkeen.


title: FIA–FOTA-konflikti

text: 16. kesäkuuta FIA ilmoitti aikeistaan jatkaa eteenpäin budjettikattosuunnitelmaansa nostamalla sitä 45 miljoonaan euroon sen jälkeen, kun neuvottelut FOTA:n kanssa eivät tuottaneet ratkaisua kiistaan. FIA:n mukaan mahdollinen ratkaisuehdotus oli otettu esiin viikkoa aiemmin, mutta koki FOTA:n sabotoivan neuvotteluja, ja väitti organisaation yrittävän saada vallan hallinnossa ja lajin kaupallisissa oikeuksissa.


title: FIA–FOTA-konflikti

text: Viikkoa ennen Britannian GP:tä loput kahdeksan FOTA:n jäsentä kirjoittivat FIA:lle vaatien kiireellistä kompromissia tilanteeseen ja pyytäen pidennettyä määräaikaa, jotta uudesta Concorde-sopimukseksesta voitaisiin neuvotella. Kirje teki selväksi sen, että FOTA:n jäsenet olivat valmiita sitoutumaan vuoteen 2012 sekä tarjoamaan tukea uusille talleille. FIA vastasi kahden tunnin sisällä, että se oli valmis neuvottelemaan FOTA:n kanssa, mutta totesi 19. kesäkuun määräajan pysyvän. Syyksi FIA ilmoitti velvoitteet mahdollisten uusien tallien kohdalla ja kykenemättömyyden sopia uudesta Concorde-sopimuksen lyhyellä varoitusajalla. Mosleyn ehdotukset sisälsivät talouskaton, moottoria ja vaihteistoa koskevat säännöt sekä renkaanlämmittimien sallimisen, joiden oli aiemmin tarkoitus olla kiellettyjä kaudella 2010. Lisäksi, Mosley totesi olevansa valmis arvioimaan uudelleen FIA:n International Court of Appealin toimintaa ja luopumaan kiistanalaisesta lisäyksestä kauden 2010 sääntöihin, joka olisi antanut FIA:lle ehdottoman vallan sääntöjen laatimiseen.


title: FIA–FOTA-konflikti

text: Renaultin Enstonen päämajassa pidetyn kokouksen jälkeen kahdeksan FOTA:n jäsentä ilmoitti aikeistaan viedä eteenpäin hankettaan rinnakkaissarjasta. Vastaavanlainen tilanne oli toteutunut amerikkalaisille USAC:lle ja CART:ille vuonna 1979 (useimmat "nimekkäät" tallit ja kuljettajat lähtivät uuteen sarjaan) sekä CART:ille ja IRL:lle vuonna 1996. Uhkaavien oikeustoimien lähestyessä FIA tarjoutui puhumaan tallien kanssa. FOTA oli kuitenkin eri mieltä, koska päätös oli jo tehty ja he eivät voi muuttaa mieltään, vaikka Red Bullin Christian Horner totesi liian nopean sitoutumisen kaikkiin ehtoihin olevan typerää. Kaupallisten oikeuksien haltija Bernie Ecclestone myöhemmin vannoi turvaavansa lajin tulevaisuuden väittäen, että FIA:n ja FOTA:n väliset kiistat "eivät periaatteessa johtaneet mihinkään".


title: FIA–FOTA-konflikti

text: Konflikti tuli näennäisesti päätökseen 24. kesäkuuta pidettävässä World Motorsport Councilin kokouksessa Pariisissa, jossa FOTA suostui pysymään sarjassa ja FIA:n puheenjohtaja Max Mosley ilmoitti, ettei asettuisi uudelleen ehdolle lokakuun vaaleissa. Kuitenkin vain vuorokautta myöhemmin Mosley vaati FOTA:aa ja erityisesti Luca di Montezemoloa pyytämään anteeksi tiedotusvälineiden harhaanjohtamista väitteillä, että Mosley olisi 'diktaattori' eikä tällä olisi mitään tekemistä Formula 1:n kanssa ennen kuin hän luopuisi puheenjohtajuudesta ja ei osallistuisi FIA:n toimintaan.


title: FIA–FOTA-konflikti

text: 8. heinäkuuta FOTA:n jäsenet kävelivät ulos kokouksesta, jossa käsiteltiin FIA:n lajia koskevia uusia sääntöjä. Lisäksi FOTA:lle ilmoitettiin, että nämä eivät olleet ilmoittautuneet kaudelle 2010 ja näin ollen heillä ei olisi vaikutusta sääntöihin liittyvissä keskusteluissa. Myöhemmin ilmoitettiin, että FOTA:n suunnitelmat rinnakkaissarjasta olivat edelleen käynnissä. Kuitenkin Saksan GP:n kisaviikonloppuna FOTA:n jäsenet ilmaisivat kiinnostuksensa lopettaa kiistelyn neuvottelemalla uudesta Concorde-sopimuksesta suoraan lajin kaupallisia oikeuksia hallinnoivan CVC-yhtiön kanssa, ja pyrkien löytämään mahdollisen ratkaisun viimeistään Unkarin GP:n aikana. Myöhemmin samana päivänä Bernie Ecclestone ilmoitti, että hän olisi mukana prosessissa ja vannoi lajin tulevaisuuden olevan turvattu ja että uuden Concorde-sopimuksen allekirjoittamisen myötä rinnakkaissarjan uhka poistuu. 15. heinäkuuta vahvistettiin, että Max Mosley luopuisi FIA:n puheenjohtajuudesta.


title: FIA–FOTA-konflikti

text: 6. heinäkuuta nimettömänä pysynyt talli esitti syytöksiä FIA:ta vastaan, joiden mukaan uudet tallit oli valittu sillä perusteella, että heillä ei ollut yhteyttä nykyisiin valmistajiin. 12. heinäkuuta N.Technology jätti oikeudellisen haasteen FIA:lle väittäen, että he olivat saaneet tiedon, jonka mukaan ainoa tapa saada tallipaikka kaudelle 2010 oli ottaa käyttöön Cosworthin moottori. Kun päätös julkaistiin 10. marraskuuta, Ranskan tuomioistuin hylkäsi N.Technologyn väitteen.


title: FIA–FOTA-konflikti

text: Unkarin GP:n kisaviikonloppuna kolmetoista tallia tapasivat kaupallisten oikeuksien haltijan CVC:n neuvotellakseen uudesta Concorde-sopimuksesta, joka takaisi lajin tulevaisuuden vuoteen 2012. FIA ilmoitti, että se olisi valmis allekirjoittamaan sopimuksen edellyttäen, että kaikki kolmetoista tallia voisivat sopia kustannusten leikkaamisesta, mutta kaksi talleista (Williams ja Manor) vastustivat ehdotusta myöhäisessä vaiheessa. Ehdotetut kustannusten leikkaamiset koskivat etu-ja takasiipien mittoja, tallien kauden aikana kehittämiä päivitysosia, kaudelle 2009 asetetun testikiellon jatkamista, kilpailuihin osallistuvan tallihenkilöstön määrän rajoittamista sekä tallien yhteistä sopimusta sulkea tehtaansa kesätauon ajaksi.


title: FIA–FOTA-konflikti

text: 29. heinäkuuta 2009, BMW Sauber ilmoitti, että talli vetäytyisi Formula 1 -sarjasta kauden 2009 lopussa. Syyksi talli mainitsi "nykyisen kehityssuunnan moottoriurheilussa". Kolme päivää myöhemmin, 1. elokuuta, FIA allekirjoitti Concorde-sopimuksen, jolloin kiista FIA:n ja FOTA:n välillä päättyi. Uudessa Concorde-sopimuksessa palattiin vuoden 1998 järjestelmään, jossa tallien ja työryhmien sananvalta palautettiin päätöstenteossa. Asiakirjassa esiintyi kohta, joka mahdollisti BMW Sauberille ylimääräisen viikon aikaa selvittää tallinsa tilanne.


title: FIA–FOTA-konflikti

text: FIA:n ja N.Technologyn oikeusjutun jälkeen serbialainen tallipäällikkö Zoran Stefanovic teki valituksen Euroopan komissiolle FIA:sta, koska hän tuki N.Technologya väittäen, että pääsyvaatimuksena kaudelle 2010 FIA olisi vaatinut uusia talleja ottamaan käyttöönsä Cosworthin moottorin. Stefanovicin oli tarkoitus perustaa Stefan Grand Prix niminen talli ja hän oli tutkinut mahdollisuutta hankkia moottorit nykyiseltä sarjassa toimineelta valmistajalta Toyotalta. Hänen kantelunsa Euroopan komissiolle väitti, että FIA:n osoitti puolueellisuutta valintaprosessissa ja toiminta oli vastoin kilpailun vastaisia lakeja, ja hän pyysi valintaprosessin suorittamista uudelleen.


title: FIA–FOTA-konflikti

text: Stefanovic oli pyrkinyt Formula 1 -sarjaan kahdesti, mukaan lukien yritys ostaa edelleen Lola-tallin vuoden 1997 jäänteet. Hän väitti, että FIA ei pelkästään osoittanut ennakkoluuloja ei-Cosworthia käyttäneitä talleja kohtaan, mutta myös talleja vastaan, jotka olisi luokiteltu valmistajiksi. Stefanovic vetosi, että uusien tallien Manorin, Campoksen ja USF1:n oli pakko ulkoistaa suunnittelunsa ja alustansa muille yrityksille ja suunnittelutoimistoille, kun taas Stefan Grand Prix oli puolestaan tukeutunut Serbian ilma-aluksen valmistajan AMCO:on ja näin ollen voisi rakentaa omaa autoaan itsenäisesti. Stefanovicin esille tuomat harhat tukivat väitettä, jonka mukaan Prodrive ei kyennyt osallistumaan sarjaan. Stefan GP:n tavoin Prodrivella olisi ollut tilat rakentaa oma alusta. Stefanovic oli tukeutunut Mike Coughlaniin, ryvettyneesen McLaren - insinööriin.


title: FIA–FOTA-konflikti

text: Stefanovicin suunnitelluista vastatoimista huolimatta hän ilmoitti aikeensa perustaa ja tuoda oman tallinsa ajoissa kauden avauskisaan ja kilpailla vaikka ei ollut osallistujaluettelossa. Stefanovic viittasi myös väitteeseen, että FIA oli myöntänyt neljännentoista tallipaikan Peter Sauberin Qadbak Investmentsille, väittäen myös siinä tapauksessa, että jonkin kaudelle 2010 ilmoittautuneen tallin vetäytyessä FIA voisi myöntää toisen erityisen paikan Stefan Grand Prix'lle. Tämä oli ristiriidassa FIA:n väitteen kanssa, jonka mukaan siinä tapauksessa, että talli vetäytyisi, erityisiä säännöksiä ei annettaisi.


title: Vladimir Rodimuškin

text: Vladimir Aleksandrovitš Rodimuškin (, 22. joulukuuta 1921 Moskova, Neuvosto-Venäjä – 15. tammikuuta 1986) oli Neuvostoliittoa edustanut soutaja, olympiamitalisti ja Euroopan mestari.


title: Vladimir Rodimuškin

text: Rodimuškin saavutti kahdeksikossa olympiahopeaa Helsingissä 1952. Hän saavutti myös Euroopan mestaruuksia.


title: Aleksei Komarov

text: Aleksei Filippovitš Komarov (, 10. joulukuuta 1921 Moskova, Neuvosto-Venäjä – 10. toukokuuta 2013 Moskova, Venäjä) oli Neuvostoliittoa edustanut soutaja, olympiamitalisti ja Euroopan mestari.


title: Aleksei Komarov

text: Komarov saavutti kahdeksikossa olympiahopeaa Helsingissä 1952. Hän saavutti myös Euroopan mestaruuksia. Komarov kuoli Moskovassa 92-vuotiaana 10. toukokuuta 2013.


title: Igor Borisov

text: Igor Andrejevitš Borisov (, 5. huhtikuuta 1924 Moskova, Venäjän SFNT – ?) oli Neuvostoliittoa edustanut soutaja, olympiamitalisti ja Euroopan mestari.


title: Igor Borisov

text: Borisov saavutti kahdeksikossa olympiahopeaa Helsingissä 1952. Hän saavutti myös Euroopan mestaruuksia.


title: Texel (lammasrotu)

text: Texel lammasrodun alkuperä on Hollannissa. Lampaat ovat keskikokoisia, eritäin lihaksikkaita ja sarvettomia. Väriltään ovat valkoisia tai blue (vaalenharmaa–tummanharmaa). Sierainten ympärys on tumma ja päässä voi olla tummaa pigmenttiä. Villanrakenne on keskihienoa ja tiheää.


title: Texel (lammasrotu)

text: Texel on sarveton ja sen runko on laatikkomainen ja paistit ovat lihaksikkaita, ja niitä nimitelläänkin "pussihousuiksi". Aikuisen pässin paino 90–110 kilogrammaa ja uuhen 75–90 kilogrammaa. Se on liharotu, ja sen villa on tiheää, karkeaa ja lyhytkuituista. Villa ei ole niin pehmeää tai rasvaista kuin suomenlampaan, ja sen villaa käyteäänkin etupäässä sekoitteena muiden rotujen villan joukossa antamaan langalle kestävyyttä. Yleisin texelin väri on valkoinen jolla sierainten ympäristön ollessa tummaa. Rodusta on myös blue texel -värimuunnos jolla villa on vaalenharmaasta tummanharmaaseen.


title: Texel (lammasrotu)

text: Texel rotu on risteytetty koska on haluttu saada lihaksikas, vähärasvainen ja nopeakasvuinen rotu, jonka hedelmällisyys on hyvä ja jälkeläisillä olisi alhainen kuolleisuus. Se risteytettiin 1800–luvun loppupuolella Alankomaissa sijaitsevan Texel -saaren pienehköstä alkuperäisrodusta risteyttämällä siihen lincolln-, leicester- ja wensleydales- lammasrotuja. Suomeen rotu on ensiksi saapunut Ruotsin kautta 1960–luvun lopulla. 2000–luvulla rodun geenipoolia Suomessa on laajennettu ja tuomalla Tanskasta siitoseläimiä, ja Uudesta-Seelannista spermaa sekä alkioita. Myöhemmin on myös Englannista ja hollannista tuotu spermaa keinosiemennykseen. Se oli vuonna 2015 Suomen toiseksi suosituin lammasrotu suomenlampaan jälkeen, ja maailmalla rotu on ollut suosituin.


title: Leonid Gissen

text: Leonid Davydovitš Gissen (, 28. kesäkuuta 1931 Moskova, Venäjän SFNT – 7. helmikuuta 2005 Moskova, Venäjä) oli Neuvostoliittoa edustanut soutaja, olympiamitalisti ja Euroopan mestari.


title: Leonid Gissen

text: Gissen saavutti kahdeksikossa olympiahopeaa Helsingissä 1952. Hän saavutti myös Euroopan mestaruuksia. Gissen kuoli Moskovassa 73-vuotiaana 7. helmikuuta 2005.


title: Jalohortensia

text: Jalohortensia ("Hydrangea macrophylla") on kukkiva pensas. Se on kotoisin Japanista, mistä se on tuotu Eurooppaan koristekasviksi 1700-luvulla.


title: Jalohortensia

text: Jalohortensialla on suuret, tummahkot hammaslaitaiset lehdet, jotka kasvavat oksissa vastakkain. Kukat muodostavat tiiviitä pallonmuotoisia terttuja. Jalohortensiasta on jalostettu monia eri lajikkeita. Useimpien kukat ovat pH-herkät: jos kasvi kasvaa happamassa maassa, sen kukat ovat siniset tai violetit, mutta emäksisessä maassa niistä tulee punaiset.


title: Jevgeni Samsonov

text: Jevgeni Borisovitš Samsonov (, 15. syyskuuta 1926 Moskova, Venäjän SFNT – 30. syyskuuta 2014 Moskova, Venäjä) oli Neuvostoliittoa edustanut soutaja, olympiamitalisti ja Euroopan mestari.


title: Jevgeni Samsonov

text: Samsonov saavutti kahdeksikossa olympiahopeaa Helsingissä 1952 ja kilpaili myös Melbournen kesäolympialaisissa 1956. Hän saavutti myös Euroopan mestaruuksia. Samsonov kuoli Moskovassa 88-vuotiaana 30. syyskuuta 2014.


title: João Klauss de Mello

text: João Klauss de Mello (s. 1. maaliskuuta 1997 Criciúma Santa Catarina, Brasilia), pelaajanimeltä Klauss, on brasililainen jalkapalloilija, joka edusti kaudella 2018 Veikkausliigassa pelaavaa Helsingin Jalkapalloklubia. Klauss on HJK:ssa lainalla saksalaisseura Hoffenheimista. Hän Ilmoitti marraskuussa 2018 ettei jatka enää HJK:ssa. Hän on pelipaikaltaan hyökkääjä.


title: Stephen Miller

text: Stephen Miller (s. 23. elokuuta 1985 Santa Monica, Kalifornia) on yhdysvaltalainen poliitikko ja Yhdysvaltain presidentin vanhempi neuvonantaja presidentti Donald Trumpin hallinnossa. Hän on aikaisemmin työskennellyt muun muassa kongressiedustajien Michele Bachmannin ja John Shadeggin tiedottajina sekä senaattori Jeff Sessionsin neuvonantajana. Miller liittyi Donald Trumpin vaalikampanjatiimiin tammikuussa 2016, jossa hän muun muassa kirjoitti useita Trumpin puheita sekä oli mukana Trumpin talouspolitiikkaa suunnitelleessa ryhmässä.


title: Stephen Miller

text: Millerin äärioikeistolaiset näkemykset herättivät Yhdysvalloissa huomiota jo Millerin opiskeluaikoina: esimerkiksi lukiossa ollessaan Miller julkaisi kirjoituksen, jossa hän vertasi terrorisminvastaista sotaa vastustaneita opiskelijatovereitaan terroristeihin. Trumpin hallinnossa Miller on tullut tunnetuksi hyvin provokatiivisesta käyttäytymisestään sekä merkittävästä vaikutusvallastaan Trumpin päätöksentekoon.


title: Talbot Tagora

text: Talbot Tagora on PSA-konsernin Talbot-merkillä vuosina 1980–1983 valmistama edustusluokan sedan, joka korvasi edeltäneen Talbot 1610/2 litres -mallin. Autoa valmistettiin alle 20 000 kappaletta.


title: Talbot Tagora

text: Tagora oli alun perin Chrysler Europen suunnittelema, ja projekti tunnettiin nimellä C9. Prototyypeissä oli valtavirrasta poikkeavia suunnitteluratkaisuja, joihin Chryslerin yhdysvaltalainen johto puuttui. Mallin kehitystyö siirtyi PSA Groupille sen ostettua Chrysler Europen osaksi konserniaan. Yhtiö katsoi, että hanke oli jo niin pitkällä, että se olisi saatettava loppuun. Malli sijoittui kuitenkin PSA:lle epäedulliseen luokkaan, koska sillä oli valikoimissaan jo kaksi edustusautoa, Citroën CX ja Peugeot 604. Peugeot’lla oli suunnitelmissa uudistaa Tagoraa ja tehdä siitä seuraaja jo ikääntyvälle 604-mallilleen, mutta suunnitelmaa pidettiin liian riskialttiina ja se päätettiin hylätä.


title: Kim Jong-pil

text: Kim Jong-pil (hangul: 김종필, hanja: 金鍾泌, 7. tammikuuta 1926 – 23. kesäkuuta 2018) oli eteläkorealainen poliitikko ja Korean keskustiedustelupalvelun (KCIA) perustaja. Hän oli pääministerinä kahdesti, 1971–1975 ja 1998–2000.


title: Jacqueline Martel

text: Jacqueline Martel (s. 6. elokuuta 1940 Québec City) on kanadalainen sopraano. Hän opiskeli aluksi lapsena pianonsoittoa ja aloitti laulutunnit vuonna 1955. Hän voitti Archambault-palkinnon vuonna 1957. Hänen opettajiinsa lukeutuivat Dina Maria Narici ja vuosina 1961–1964 Maria-Teresa Pediconi Roomassa, johon hän pääsi Prix d'Europen turvin.


title: Jacqueline Martel

text: Martel teki debyyttinsä Roomassa vuonna 1963. Hänen ohjelmistoonsa kuuluivat muiden muassa "Sevillan parturin", "Helmenkalastajien", "Mireillen", "Manonin" ja "La bohèmen" pääroolit. Hän on myös tehnyt yhteistyötä harpisti Dorothy Weldonin kanssa ja toiminut opetustehtävissä.


title: Karin Ehder

text: Karin Charlotte Wera Ehder (16. marraskuuta 1898 Raivola – 24. helmikuuta 1987) oli suomalainen oopperalaulaja, sopraano.


title: Karin Ehder

text: Karin Ehderin vanhemmat olivat insinööri Johann Robert Edward Ehder ja Selma Rosalie Dürst. Ehder tuli ylioppilaaksi 1918 ja kävi Viipurin musiikkiopiston 1918–1922. Opiston opettajana hän toimi 1925–1927. Suomalaiseen oopperaan kiinnitettynä Ehder oli 1927–1942. Helsingin kansankonservatorion opettajana hän toimi 1930–1944 ja Sibelius-akatemian opettajana vuodesta 1944.


title: De arte venandi cum avibus

text: De arte venandi cum avibus, "Haukkametsästyksen käsikirja", sananmukaisesti "Lintujen metsästyksen taidosta", on Fredrik II:n 1240-luvulla kirjoittama, pojalleen Manfredille omistama latinankielinen tutkielma, jonka aiheena on ornitologia ja haukkametsästys.


title: De arte venandi cum avibus

text:
Fredrik II tunsi Aristoteleen eläimiä koskevan tutkielman "Liber animalum" latinankielisen käännöksen, jonka on kääntänyt Mikael Skotlantilainen arabiankielisestä käännöksestä "Kitāb al-Hayawān". Hän tunsi myös arabihaukanmetsästäjä Moaminin tutkielman "De scientia venandi per aves", jonka mestari Teodoros Mopsuestialainen käänsi latinaksi hänen hovissaan ja jota on kopioitu paljon.
On merkittävää, että Fredrik II luottaa pääasiassa omiin havaintoihinsa ja kokeisiinsa. Hän teki kokeita munilla nähdäkseen, voisiko niitä hautoa auringon lämmöllä. Peittämällä kotkien silmät hän yritti selvittää, käyttävätkö linnut saalistaessaan hajuaistia. Kirjoittaja pitää kiinni alkusanoissa ilmaisemastaan tavoitteesta kuvata asioita sellaisina kuin ne ovat (”que sunt, sicut sunt”). Se on tieteellinen kirja, joka lähestyy Aristoteleen aiheita, jonka hän haluaa haastaa. Se on kuitenkin samalla skolastinen kirja, tarkka ja jaotukseltaan suorastaan mekaaninen.


title: De arte venandi cum avibus

text:
Fredrik II:n alkuperäinen käsikirjoitus katosi 1248 Parman piirityksessä. "De arte venandi cum avibuksen" käsikirjoituksesta on olemassa kahden kirjan versio (käsikirjoitukset Roomassa, Wienissä, Pariisissa (2x), Genevessä ja Stuttgartissa) ja kuuden kirjan versio (käsikirjoitukset Bolognassa, Pariisissa, Nantesissa, Valenciassa, Rennesissä ja Oxfordissa).
Tutkielman tunnetuin kopio on kuvitettu käsikirjoitus, jonka teetti Fredrikin poika Manfred. Kaksipalstainen, 111 folion kokoinen pergamenttikoodeksi on nykyisin Vatikaanin kirjastossa Bibliotheca Palatinassa. Käsikirjoitus on kahden kirjan versio, ja se on kuvitettu värikkäin, elävin, tarkoin, hyvin pienin kuvin linnuista, niiden hoitajista ja aiheeseen liittyvistä välineistä. Käsikirjoitus sisältää Manfredin lisäyksiä, jotka on merkitty selkeästi alkuun sellaisin merkinnöin kuin "Rex", "Rex Manfredus" ja "addidit Rex".


title: De arte venandi cum avibus

text:
Teoksen ensimmäinen käännös tehtiin ranskaksi, ja sen teetti noin vuonna 1300 Jean II Damperrelainen. Englanniksi se on käännetty kuusikirjaisesta versiosta, kääntäjinä Casey A. Wood ja F. Marjorie Fyfe, ja julkaistu nimellä "The Art of Falconry by Fredrik II of Hohenstaufen" (Stanford University Press) 1943. Latinankielisen käännöksen ensimmäisen painetun edition (kaksikirjainen versio) julkaisi Velser, Augsburg, 1596.
Kirjassa on kuva valkoiseta kakadusta, joka on joko kultatöyhtökakadun ("Cacatua galrita") tai celebesinkakadun eli keltatöyhtökakadun (Cacatua sulphurea) alalaji. Linnun lahjoitti Fredrik II:lle Babylonian sulttaani al-Kamil. Lajin kotiseuduksi määritellään Australian pohjoiskärki, Uusi-Guinea ja Sulawesin saaret. Tutkijat ovat lahjoituksen perusteella voineet osoittaa varhaisimman kulttuuriyhteyden Euroopan ja Wallacen linjan itäpuolisten alueiden välillä.


title: Takrur

text: Takrur eli Tekrur oli keskiaikainen valtio Senegaljoen keski- ja alajuoksun eteläpuolella nykyisessä Senegalissa. Sen samanniminen pääkaupunki sijaitsi nykyisen Podorin tienoilla. "Takrur" lienee tukulorien arabiankielinen nimitys.


title: Takrur

text: Ensimmäinen maininta Takrurista on 900-luvun puolivälistä, jolloin sitä hallitsi fulbedynastia Dya-Ogo. Vuosisadan lopulla heidän tilalleen tuli soninkelainen Nyakhate-klaani. Hallitsija War Djabi käännytti Takrurin ja naapurimaan Silan väestön muslimeiksi 1000-luvun alussa. Hänen seuraajansa taistelivat almoravidien rinnalla Ghanan valtakuntaa vastaan.


title: Takrur

text: Takrur oli 1000–1200-luvulla laaja valtakunta, joka ulottui Atlantin valtamereltä Faléméjoelle saakka. Se kävi vilkasta kauppaa Pohjois-Afrikan kanssa, jonne vietiin kultaa ja orjia. Tuontitavaroita olivat kankaat, kupari ja lasihelmet. Maan väestön muodostivat karjanhoitoa harjoittaneet fulbet sekä maata viljelleet wolofit ja sererit.


title: Takrur

text: 1200-luvun lopulla Takrurista tuli Malin valtakunnan vasalli. Malin heikennyttyä 1300–1400-luvuilla se jakautui keskenään taistelleiksi pieniksi kuningaskunniksi. 1400-luvun puolivälissä osa niistä muodosti Djolofin valtakunnan ja loput joutuivat 1500-luvun vaihteessa Songhain alaisuuteen. Sittemmin alueelle syntyi Futa Toron fulbevaltakunta.


title: Takrur

text: Takrur esiintyy arabialaisissa lähteissä usein koko islamilaisen Länsi-Afrikan nimenä. Sen asukkaista on käytetty on käytetty nimityksiä "takruri", monikossa "takarir" ja "takarna".


title: Tyhjiö (elokuva)

text: Tyhjiö on Aleksi Salmenperän ohjaama romanttinen komediaelokuva, jonka ensi-ilta oli 28. syyskuuta 2018. Elokuvan pääosissa esiintyvät Laura Birn ja Tommi Korpela.


title: Tyhjiö (elokuva)

text: Moninkertaisesti palkitun Aleksi Salmenperän (mm. "Jättilainen" ja "Häiriotekijä") ohjaama ja käsikirjoittama "Tyhjiö" kertoo parisuhteista, taiteesta, onnistumisen hinnasta ja epäonnistumisen tuskasta. Salmenperän elokuville ominaisen mustan huumorin avulla se nauraa taiteen ja työnteon totisuudelle. Elokuva sai teattereissa 13 000 katsojaa.


title: Apulaispiispa

text: Apulaispiispa on virka kristillisissä kirkoissa.


title: Brazil (vuoden 1991 kappale)

text: Brazil on Bebi Dolin esittämä kappale, joka edusti Jugoslaviaa vuoden 1991 Eurovision laulukilpailussa Italian Roomassa.


title: Brazil (vuoden 1991 kappale)

text: Kappale sijoittui Euroviisuissa 22 maan joukosta sijalle 21. 1 pisteellä.


title: Could It Be (kappale)

text: Could It Be on Georginan ja Paul Giordimainan esittämä kappale, joka edusti Maltaa vuoden 1991 Eurovision laulukilpailussa Italian Roomassa.


title: Could It Be (kappale)

text: Kappale sijoittui Euroviisuissa 22 maan joukosta sijalle 6. 106 pisteellä.


title: I ánoixi

text: I ánoixi (, ”Kevät”) on Sofía Vóssoun esittämä kappale, joka edusti Kreikkaa vuoden 1991 Eurovision laulukilpailussa Italian Roomassa.


title: I ánoixi

text: Kappale sijoittui Euroviisuissa 22 maan joukosta sijalle 13. 36 pisteellä.


title: Bangladeshin historia

text: Itä-Bengalissa sijaitseva Bangladesh on lähes koko historiansa ajan ollut Intian niemimaalla hallinneiden valtakuntien syrjäistä reuna-aluetta. Antiikin aikoina Bengalia hallitsivat buddhalaiset kuningaskunnat ja 1200-luvulta lähtien islamilaiset sulttaanikunnat. 1700-luvulla brittiläisten siirtomaavalta laajeni koko Bengalin alueelle.


title: Bangladeshin historia

text: Siirtomaavallan purkauduttua Brittiläinen Intia jaettiin hinduenemmistöiseen Intiaan ja muslimienemmistöiseen Pakistaniin. Nykyisen Bangladeshin alue liitettiin Pakistaniin ja siitä muodostui erillään muusta Pakistanista ollut Itä-Pakistan. Pakistanin valta Bengalissa osoittautui toimimattomaksi alusta alkaen. Itä- ja Länsi-Pakistanilla oli täysin erilainen kieli ja kulttuuri ja ainoa niitä yhdistävä tekijä oli yhteinen uskonto. Itä-Pakistanissa asui suurin osa Pakistanin väestöstä, mutta lännessä sijainnut maan keskushallinto ei suostunut antamaan itäpakistanilaisille poliittista sananvaltaa. Idässä protestoitiin Länsi-Pakistanin hallintoa vastaan ja tilanne kehittyi sodaksi idän ja lännen välillä, jossa Intia asettui tukemaan Itä-Pakistania. Intian tuella Itä-Pakistan itsenäistyi Bangladeshin tasavallaksi vuonna 1971.


title: Bangladeshin historia

text: Bangladeshin valtio kohtasi vaikeuksia heti alusta alkaen. Maassa kärsittiin elintarvikepulasta ja maassa nähtiin useita sotilasvallankaappauksia. Toisiaan seuranneet vallankaappaukset ajoivat maan 1980-luvulla sotilasdiktatuuriin, joka kaatui demokratiaa vaatineiden väkivaltaisten protestien jälkeen vuonna 1990. Diktatuurin kaatumisen jälkeen maa on palannut parlamentaariseen demokratiaan, mutta poliittinen sekasorto on jatkunut edelleen.


title: Bangladeshin historia

text: Bangladesh on suurimman osan historiastaan ollut Intian alueen syrjäseutua, joka on ollut kaukana maan poliittisista ja sotilaallisista tapahtumista. Historioitsijat uskovat että Bengali, johon kuuluu nykyisin Bangladesh ja Intian Länsi-Bengalin osavaltio, asutettiin noin tuhat vuotta ennen ajanlaskun alkua. Varhaiset asukkaat olivat dravidakieliä puhuvia kansoja.


title: Bangladeshin historia

text: Ensimmäinen suuri valtakunta joka laajeni suurimpaan osaan nykyistä Bangladeshiä, Intiaa ja Pakistania, oli Maurya-valtakunta, jonka valtakausi kesti noin vuosina 320-180 eaa. Mauryan valta oli poliittisesti hyvin hallinnoitu, mutta Bengalin itäosien asemaa Maurya-vallan aikana ei tiedetä. Bengalin länsiosilla oli valtakunnalle jonkin verran merkitystä, sillä sieltä alukset purjehtivat Sri Lankan ja Kaakkois-Aasian suuntaan. Mauryan aikana Bengaliin saapui buddhalaisuus, mistä kuningas Ašokan poika Mahinda levitti uskontoa edelleen Sri Lankalle. Maurya-valtakunnan romahtamisen jälkeen Bengalin itäosia hallitsi Samatatan valtakunta, joka kuitenkin joutui alisteiseksi Gupta-valtakunnalle 300-luvulta jaa. alkaen. Gupta-aikana hindulaisuus palasi valtauskonnoksi, mutta buddhalaisuus ei kadonnut.


title: Bangladeshin historia

text: Kolmas suuri Bengalia hallinnut valtakunta oli lyhytikäinen Harsha-valtakunta vuosina 606-647, joka rapistui perustajansa kuningas Harshan kuoltua. Seuranneen sekaannuksen hyödynsi parhaiten buddhalainen päällikkö Gopala, joka perusti Palan valtakunnan vuonna 750. Pala-valtakunnan aikana Bengalissa oli suhteellisen vakaa hallinto ja maasta levitettiin buddhalaisuutta valtion lähialueille. Valtakunta kävi myös kauppaa ja lähettiläitä lähetettiin Tiibetiin ja Sumatralle asti.


title: Bangladeshin historia

text: Pala-valtakunta hallitsi alueella noin 400 vuoden ajan. Valtakunnan kukistivat 1100-luvulla Sena-dynastian hindulaiset hallitsijat, jotka korvasivat buddhalaiset Pala-hallitsijat Bengalin valtiaina. Sena-dynastian valta-asema ei jäänyt pitkäikäiseksi muslimien vallan levitessä Bengaliin 1200-luvulla.


title: Bangladeshin historia

text: Ensimmäiset kosketuksensa islamiin Bengali sai 900-luvulla arabikauppiaiden mukana. Islamilaistumisprosessi oli pitkä, turkkilaiskansojen sotaretket Bengaliin alkoivat vuonna 1001, kun Ghaznavidit tunkeutuivat alueelle. Viimeinen suuri Sena-dynastian hinduhallitsija syrjäytettiin vallasta Länsi-Bengalissa vuonna 1202.


title: Bangladeshin historia

text: Vuodesta 1206 Bengali kuului löyhästi Delhin sulttaanikunnan vaikutuspiiriin ja alue maksoi veronsa sotanorsuina muodollisen itsenäisyytensä säilyttämiseksi. Bengali irtaantui Tughluq-dynastian aikana Delhistä ja vuonna 1341 syntyi itsenäinen Bengalin sulttaanikunta. Se toimi itsenäisesti aina vuoteen 1576 asti, jolloin Mogulivaltakunnan hallitsija Akbar valloitti sen. Bengali pysyi mogulivallan alaisuudessa aina sen 1700-luvulla tapahtuneeseen hajoamiseen asti.


title: Bangladeshin historia

text: Mogulivallan alaisuudessa alkoi Bengalin poliittinen sulautuminen muuhun Intian niemimaahan, mutta se ei koskaan ollut todella alistunut, sillä se oli aina liian kaukana Delhistä käsin hallitsevista sulttaaneista. Viestintäketjut olivat huonoja, jolloin Bengalin paikallisten hallitsijoiden oli aina helppo sivuuttaa Delhin käskyt ja toimia muodollisesti itsenäisesti. Mogulivallalla oli kuitenkin suuri vaikutus Bengaliin. Delhin ja Bengalin välille rakennettiin tie ja postiyhteyksiä parannettiin. Bengali toimi Mogulivaltakunnalle myös merkittävänä vilja-aittana, joka ruokki suurta moguliarmeijaa. Mogulivaltakunta ei kuitenkaan käyttänyt energiaa Bengalin puolustamiseen, vaan maaseutu kärsi nykyisen Myanmarin suunnalta tulleiden rakhineiden ja portugalilaisten merirosvojen hyökkäyksiltä. Yhden vuoden aikana merirosvot kaappasivat 40 000 bengalilaista myydäkseen heidät orjiksi, ilman että Delhin mogulivallan keskushallinto puuttui asiaan. Huolimatta suuresta epävakaudesta Bengalin maatalous laajeni, kaupankäynti kehittyi ja Dhakasta tuli yksi Etelä-Aasian tekstiilikaupan keskuksista.


title: Bangladeshin historia

text: Viimeinen suuri mogulihallitsija Aurangzeb kuoli vuonna 1707, minkä jälkeen Bengalin käskynhaltijat tulivat käytännössä itsenäisiksi. Alue oli riittävän voimakas torjuakseen alueita havittelevan marathivaltakunnan laajenemispyrkimykset. Kun alueen mogulikuvernööri Alivardi Khan kuoli vuonna 1756, hän jätti Bengalin hallinnan pojanpojelleen Siraj ud-Daulahille, joka menetti Bengalin hallinnan Britannialle seuraavana vuonna.


title: Bangladeshin historia

text: Mogulihallitsija Aurangzebin aikana Englannin Itä-Intian kauppakomppania sai luvan perustaa kauppatukikohdan Länsi-Bengalin Kalkuttaan vuonna 1650. Mogulivaltakunnan rapistumisen myötä britit alkoivat osallistua yhä enemmän alueen politiikkaan ja sotilasoperaatioihin. Etelä-Aasia oli poliittisesti hajanainen, minkä ansiosta britit nousivat Intiassa valta-asemaan sotilaallisin valloituksin, lahjomalla tai tekemällä yhteistyötä paikallisten hallitsijoiden kanssa. Mogulivallan romahtamisen jälkeen Bengalin Subahia hallinnut nawab Siraj ud-Daulah valloitti Kalkutan brittisiirtokunnan ryöstellen ja surmaten väestöä. Robert Cliven johtamat brittijoukot lähetettiin Madrasista rankaisemaan Bengalin nawabia ja valtaamaan Kalkutta takaisin. Cliven joukot löivät Siraj ud-Daulahin joukot Plasseyn taistelussa kesäkuussa 1757 ja valtasivat koko Bengalin, vaikka Cliven tehtävänä oli ollut vain vallata Kalkutta takaisin.


title: Bangladeshin historia

text: Brittivalta Bengalissa vahvistui edelleen Buxarin taistelun jälkeen vuonna 1764, missä Hector Munron johtamat britit kukistivat Mogulivaltakunnan, Oudhin kuningaskunnan ja Bengalin muodostaman liittouman. Taistelun jälkeisessä rauhansopimuksessa mogulit luovuttivat Bengalin suvereniteetin briteille. Robert Clivestä tehtiin ensimmäinen Bengalin kuvernööri.


title: Bangladeshin historia

text: Vuosisadan loppupuolella brittivalta Bengalissa vain vahvistui. Britit aloittivat alueella tulojen keräämis ja maanomistusjärjestelmän, jossa maanomistus- ja vuokrausoikeus annettiin zamindareille, jotka toimivat alueella tulojen kerääjinä. Tulojen keräämisoikeudet huutokaupattiin korkeimpien tarjouksien tekijöille, riippumatta siitä oliko näillä käsitystä maatalouden tuottavuudesta tai alan kehityksestä. Bengalin maatalous joutui näin kaupunkilaisten rahoittajien keinottelun kohteeksi ja maatalouden kehitys pysähtyi. Britit ryhtyivät myös hallinnollisiin uudistuksiin. Näiden painopisteenä oli länsimaisen filosofian, teknologian ja instituutioiden käyttönotto. Paikallisilla kielillä annettiin perusopetusta, mutta korkeinta koulutusta sai vain englannin kielellä. Tavoitteena oli tuottaa paikallisväestöstä brittiläisten kulttuuristen arvojen mukainen yläluokka.


title: Bangladeshin historia

text: Brittien tekemät uudistukset eivät miellyttäneet alkuperäisväestöä. Tasan sata vuotta Plasseyn taistelun jälkeen brittivaltaa nousivat vastustamaan heidän itse kouluttamansa intialaiset sotilaat, sepoyt. Sepoykapina sai alkunsa muslimien muodostamasta Bengalin sepoyosastosta, joka nousi brittivaltaa vastaan. Kapinan keskeisimmät taistelut käytiin nykyisen Intian puolella Delhissä, Lucknowssa ja Kanpurissa, mutta kapinalla oli vaikutusta myös Bengalissa, missä Dhakan ja Chittagongin sepoyt hyökkäsivät brittejä vastaan. Britit kukistivat kapinan, minkä jälkeen Intian hallinto siirrettiin kauppakomppanialta hallinnon alaisuuteen ja muodostettiin Brittiläinen Intia.


title: Bangladeshin historia

text: Brittiläisessä Intiassa muslimit jäivät syrjään maan liiketoiminnassa ja teollisuudessa, etenkin Itä-Bengalissa, joka oli kaukana kaupankäynnin keskipisteestä. Hindut olivat hallitsevassa asemassa lähes kaikilla yhteiskunnan aloilla. Muslimien ja hindujen vastakkainasettelun ja hallinnon tehostamisen nimissä Intian varakuningas ja kenraalikuvernööri George Curzon päätti vuonna 1905 toteuttaa Bengalin jaon, jossa alue jaettiin hinduenemmistöiseen Länsi-Bengaliin, jonka pääkaupunkina toimi Kalkutta ja muslimienemmistöiseen Itä-Bengaliin, jonka pääkaupunki oli Dhaka. Itä-Bengali oli pitkään ollut brittihallinnon laiminlyömä alue, mutta se oli alkanut kehittyä koulutuksen ja viestinnän alalla. Monet alueen muslimit katsoivat että heidän kulttuurinsa ero hindukulttuurista oli tunnustettu ja muslimijohtajat enimmäkseen tukivat jakoa. Länsi-Bengalin koulutetun hinduväestön keskuudessa jako herätti tyytymättömyyttä ja brittejä vastaan nousi äänekkäitä protesteja, joita johti Intian kansalliskongressi. Vastavoimaksi kongressille Intian muslimit perustivat muslimiliiton vuonna 1906, joka tuki Bengalin jakoa ja puolusti muslimien oikeuksia. Kansalliskongressi aloitti brittiläisten tuotteiden boikotoinnin ja rohkaisi intialaistuotteiden tuotantoa. Muslimit, jotka kannattivat Bengalin jakoa, eivät pystyneet kilpailemaan taloudellisesti ja poliittisesti vahvempia hinduja vastaan. Painostuksen alla britit peruuttivat Bengalin jaon vuonna 1912, mikä kasvatti muslimien ja hindujen välistä eripuraa monessa osassa maata. Muslimien mielestä jaon peruuttaminen ja Bengalin jälleenyhdistyminen suosi hinduväestöä.


title: Bangladeshin historia

text: Ensimmäinen maailmansota kasvatti Intiassa kansallismielistä liikehdintää. Kansalliskongressi tuki Britanniaa sodassa siinä uskossa, että britit palkitsisivat Intian uskollisuuden poliittiisilla myönnytyksillä. Muslimiliitto ei ollut yhtä varma kannastaan. Epävarmuutta puolueen sisällä aiheutti se että Italian–Turkin sota, Balkanin sodat ja Ensimmäinen maailmansota kuvattiin Intiassa islamin ja länsimaiden imperialismin vastakkainasetteluna. Poliittisen sekasorron myötä alkoi herätä ajatus myös erillisestä muslimivaltiosta 1920-luvun lopulla. Yksi tämän aatteen alullepanijoista oli runoilija ja filosofi Muhammad Iqbal. Hän vaati luomaan muslimivaltion Intian luoteisosista, Punjabista, Sindistä ja Baluchistanista. Bengali ei vielä tässä vaiheessa kuulunut suunnitelmiin. Muodostumaton muslimivaltio sai myöhemmin nimekseen Pakistan, mutta sen muodostamiseksi ei ollut poliittisesti organisoitua pyrkimystä.


title: Bangladeshin historia

text: Vuonna 1934 Muhammad Ali Jinnah nousi Muslimiliiton johtoon. Hän kannatti kahden valtion mallia, perustuen hindulaisuuden ja islamin eroihin ja hänen mielestään Pakistanin valtion perustaminen oli ratkaisu asiaan. Muslimiliitto alkoi vuonna 1940 ajaa itsenäisen valtion muodostamista Brittiläisen Intian luoteisosista, idässä sijaitseva Bengali oli edelleen suunnitelmien ulkopuolella. Kun Intian kongressipuolue kannatti yhtenäistä Intiaa, Muslimiliiton ja Kongressipuolueen väliset ristiriidat vain kasvoivat vuoden 1940 jälkeen. Ratkaisevaksi tapahtumaksi nousi Toinen maailmansota.


title: Bangladeshin historia

text: Toisen maailmansodan aikana Muslimiliitto ja Intian kongressi suhtautuivat Iso-Britannian hallintoon eri asentein. Kun britit julistivan Intian puolesta sodan Natsi-Saksaa vastaan kuulematta ensin intialaisia poliitikkoja, useat intialaiset ministerit erosivat protestiksi ja kongressipuolue järjesti kansalaistottelemattomuuskampanjan. Monia aktivisteja vangittiin, heidän joukossaan Mahatma Gandhi ja Jawaharlal Nehru. Kongressipuolueen jäädessä päätöksenteon ulkopuolelle Muslimiliiton valta kasvoi, sillä britit kutsuivat Jinnahin maan hallitukseen. Jinnah vaati briteiltä Pakistanin valtion muodostamista Intian muslimienemmistöisistä maakunnista. Britit myöntyivät tunnustamaan Intialle itsenäisyyden sodan jälkeen, mutta heidän toiveenaan oli luovuttaa valta yhdelle seuraajavaltiolle. Kongressipuolueen ja muslimiliiton välit katkesivat vuonna 1946, kun maan kansleri alkoi muodostaa väliaikaista hallitusta ilman muslimiliittoa. Jinnah yllytti muslimit suoran toiminnan päivään, mitkä yltyivät verisiksi mellakoiksi erityisesti Bengalissa ja Biharissa. Muslimien joukkosurma Kalkutassa toi Gandhin paikalle, mikä rauhoitti tilanteen Bengalissa, mutta muualla Intiassa levottomuudet yltyivät. Maa oli ajautumassa sisällissotaan, kunnes myös Kongressipuolue ja brittihallinto ymmärsivät että ainoa keino ratkaista asia oli jakaa maa Intian ja Pakistanin valtioihin. Idässä Bengali tultaisiin jakamaan Intian ja Pakistanin kesken, jolloin Itä-Bengalista muodostettiin erillään muusta Pakistanista olleen Itä-Pakistan. Alueiden välissä oli 1600 kilometriä Intian aluetta.


title: Bangladeshin historia

text: Itä-Pakistania ja Länsi-Pakistania ei yhdistänyt mikään muu kuin yhteinen uskonto. Niitä erotti paitsi 1600 kilometrin etäisyys, niillä oli täysin erilainen kulttuuri, kieli ja etninen tausta. Pakistanin valtio syntyi verenvuodatuksella, kun hindut ja sikhit pakenivat Pakistanista intiaan ja muslimit Intiasta Pakistaniin. Osapuolten välillä syntyneissä väkivaltaisuuksissa sai surmansa ehkä kaksi miljoonaa ihmistä. Pakistanin rajat vakiinnutettiin nopeasti eikä uuden kansakunnan taloudellista elinkelpoisuutta huomioitu. Itä-Pakistanissa alue oli ollut riippuvainen hindujen hallinnasta. Maan jaon jälkeen monet Bengalin hindut pakenivat Kalkuttaan, ja heidän paikkansa kaupankäynnin hallinnassa ottivat Biharista tai Länsi-Pakistanin Punjabista muuttaneet muslimit. Intian jaon jälkeen muslimien kaupankäynnin keskus siirtyi Bombaysta Länsi-Pakistanin Karachiin. Suuri osa Itä-Pakistaniin tulleista investoinneista tuli Länsi-Pakistanista. Itä-Pakistanin tärkein vientituote oli juutti, jonka tuotannon hallinta oli länsipakistanilaisten käsissä. Itä-Pakistanin bengalin kielistä väestöä syrjittiin myös johtamistason tehtävissä, sillä länsipakistanilaiset suosivat bengalilaisten sijasta Biharista kotoisin ollutta urdunkielistä väestöä. Maassa oli puutetta koulutetusta henkilöstöstä maan hallinnassa, sillä kaikki hindu- ja sikhivirkamiehet olivat muuttaneet Intiaan. Dhakan korkeat hallinnolliset virat täyttivät yleensä Länsi-Pakistanista tai Intiasta muuttaneet henkilöt.


title: Bangladeshin historia

text: Yksi Pakistanin tärkeimmistä vastakkainasettelua aiheuttaneista kysymyksistä oli ratkaisu siitä, mikä tulisi uuden valtion viralliseksi kieleksi. Jinnah taipui Biharin ja Uttar Pradeshin alueilta muuttaneiden vaatimuksiin, jotka vaativat että urdusta, tuli tehdä maan virallinen kieli. Punjabin, Sindhin, puštun ja belutšinkieliset Länsi-Pakistanissa, sekä bengalin kieliset, eli banglanpuhujat Itä-Pakistanissa olivat järkyttyneitä siitä että heidän kielelleen annettiin toisen luokan asema. Idässä tyytymättömyys muuttui väkivaltaiseksi, idän bengalilaiset muodostivat enemmistön, noin 54 prosenttia Pakistanin koko väestöstä. Omia etujaan ajaakseen itäpakistanilaiset perustivat vuonna 1949 Awamiliiton. Jinnah kuoli vuonna 1948 ja hänen kuolemansa jälkeen vastarinta kielikysymyksessä yltyi väkivaltaiseksi Dhakassa vuonna 1952, kun opiskelijat vaativat banglalle yhdenvertaista asemaa. Poliisi reagoi ampumalla väkijoukkoon ja kaksi opiskelijaa sai surmansa. Tapauksen muistolle rakennettiin Dhakaan myöhemmin Shaheed Minar muistomerkki. Välikohtauksen jälkeen banglankieliset alkoivat ajaa omaa kieltään urdun rinnalle viralliseksi kieleksi yhä ponnekkaammin.


title: Bangladeshin historia

text: Jinnahin kuoleman jälkeen pääministeriksi nousi Liaquat Ali Khan. Hänet kuitenkin murhattiin vuonna 1951 ja maan johtoon nousi Khwaja Nazimuddin. Jinnahin ja Liaquatin jälkeen Pakistan ajautui yhä epävakaampaan suuntaan ja maassa alkoi muodostua poliittis-sotilaallinen kulttuuri. Maan kenraalikuvernöörinä toiminut Malik Ghulam Muhammad oli tyytymätön Nazimuddinin kyvyttömyyteen hoitaa Itä-Pakistanin levottomuuksia ja syrjäytti tämän virastaan vuonna 1953. Maan politiikka oli kaoottisessa tilassa ja poliitikoille oli tärkeämpää oman maakunnan etu. Muualla maassa pelättiin että Punjabista käsin hallittiin koko kansaa.


title: Bangladeshin historia

text: Merkittäväksi itäpakistanilaiseksi poliitikoksi nousi Awamiliiton Huseyn Shaheed Suhrawardy. Hänen suosionsa Bengalissa nosti hänet maan pääministeriksi vuonna 1956, mutta Länsi-Pakistanissa hän ei nauttinut suurta suosiota kansan keskuudessa. Hän ajoi Itä-Pakistanille suurempaa autonomiaa, minkä takia hän menetti tukeaan länsipakistanilaisilta poliitikoilta. Hänet syrjäytettiin pääministerin paikalta vuonna 1957.


title: Bangladeshin historia

text:
Pakistanista muodostettiin tasavalta vuonna 1962, jolloin myös bengalilaiset saivat pieniä myönnytyksiä. Suhrawardy kuoli vuonna 1963, minkä jälkeen Awamiliiton johtoon nousi Sheikh Mujibur Rahman. Hän oli jo aiemmin puolustanut Itä-Pakistanin vapauttamista ja hänestä tuli maan autonomialiikkeen johtohahmo. 1960-luvun ensimmäisellä puoliskolla maan bruttokansantuote henkeä kohden kasvoi Länsi-Pakistanissa 4,4 prosenttia ja Itä-Pakistanissa 2,6 prosenttia. Bengalilaiset katsoivat että maan vientitulot tulivat idän juutin ja teen tuotannosta. Vuoteen 1960 saakka noin 70 prosenttia maan vientituloista oli peräisin idästä. Juutin maailmanlaajuisen kysynnän myötä idän osuus vuosikymmenen puolivälissä oli alle 60 prosenttia ja 1970-luvun alussa alle 50 prosenttia. Todellisista luvuista huolimatta Mujib vaati maan talouden eriyttämistä lännestä. Lännessä hyödyttiin myös itää enemmän vihreän vallankumouksen mukaisen teknisen edistymisen ja pakistanilaisten tekstiilien kysynnän kasvusta. Idässä oltiin myös pettyneitä siihen, että koska lännessä istui maan hallitus, se oli ulkomaanavun suurin hyötyjä.
Vuonna 1966 Mujib vaati poliittista ja taloudellista autonomiaa Itä-Pakistanille, mikä oli ristiriidassa Pakistanin presidentin Ayub Khanin tavoitteeseen lisätä kansallista integraatiota. Maan hallinnon pelkona oli että maa jakaantuisi kielellisesti ja kulttuurisesti, jonka väkirikkain ja voimakkain alue olisi Bengali. Kun Mujibia tukeneet mielenosoitukset äityvät mellakoiksi Dhakassa, hänet pidätettiin vuonna 1968 ja Ayub joutui Itä-Pakistanissa kansan epäsuosioon. Ayub menetti suosiotaan myös Länsi-Pakistanissa ja hän luovutti hallinnan Yahya Khanille vuonna 1969. Tämä ilmoitti pitävänsä itseään siirtymäkauden johtajana, jonka tehtävänä oli palauttaa järjestys ja järjestää uudet vapaat vaalit.


title: Bangladeshin historia

text: Vaalit järjestettiin joulukuussa 1970 ja enemmistön parlamenttipaikoista voitti Awamiliitto, joka sai 162 paikkaa 300:sta. Awamiliiton menestystä vaaleissa nosti Bengaliin marraskuussa 1970 iskenyt hirmumyrsky, joka surmasi arviolta neljännesmiljoona ihmistä. Pakistanin hallintoa ja Yahya Khania syytettiin välinpitämättömyydestä Itä-Pakistania kohdannutta katastrofia kohtaan. Vankilasta vapautunut Mujib syytti Länsi-Pakistania siitä että maan viljavarantoa ei hyödynnetty avun saamiseksi itään, vaan apu tuli ensimmäiseksi ulkomailta.


title: Bangladeshin historia

text: Sheikh Mujibur Rahmanin johtaman Awamiliiton vaalivoitto tarkoitti sitä, että hänestä piti tuleman Pakistanin pääministeri. Tätä ajatusta vastustivat kiivaasti presidentti Khan ja Pakistanin kansanpuolueen johtaja Zufikar Ali Bhutto. He eivät voineet hyväksyä Mujibin ajatusta luoda Pakistanista liittovaltio. Liennyttääkseen osapuolten välisiä jännitteitä Mujib suostui tekemään vastaehdotuksen ja ehdotti että hänestä tulisi maan itäosan pääministeti ja Bhuttosta länsiosan. Ehdotukseen ei suostuttu ja Itä-Pakistanissa aloitettiin laajamittainen kansalaistottelemattomuuskampanja. Mujib kehotti ryhtymään yleislakkoon, kunnes Länsi-Pakistanissa suostuttaisiin kunniottamaan vaalitulosta ja muodostamaan uusi hallitus. Presidentti Yahya jätti Mujibin vaatimukset huomiotta ja lykkäsi kansalliskokouksen koollekutsumista loputtomiin. Sen sijaan hän nimesi Tikka Khanin Itä-Pakistanin sotilaskuvernööriksi. Myös idässä olevien lännen sotilasjoukkojen määrää kasvatettiin rajusti, noin 25 tuhannesta 60 tuhanteen sotilaaseen, jolloin maan armeija oli lähellä valmiustilaa. Yahyan ja Mujibin väliset neuvottelut katkesivat maaliskuussa 1971, minkä jälkeen Länsi-Pakistanin armeija aloitti hyökkäyksen Itä-Pakistaniin 25. maaliskuuta 1971. Kuolonuhrien joukossa oli useita opiskelijoita, sillä länsipakistanilaisten väkivaltaisuuksien kohteena oli erityisesti Dhakan yliopisto ja hindujen asuttamat alueet. Pakistanin armeija surmasi järjestelmällisesti satoja bengalilaisia. Mujib pidätettiin ja useimmat Awamiliiton johtajat pakenivat Kalkuttaan. Kalkutassa he julistivat Itä-Pakistanin itsenäiseksi Bangladeshin valtioksi.


title: Bangladeshin historia

text: Tilanne kehittyi Bangladeshin itsenäisyyssodaksi, joka ajoi eri arvioiden mukaan 8-10 miljoonaa itäpakistanilaista pakolaisiksi Länsi-Bengaliin Intiaan. Hallitsematon pakolaisvirta Intiaan aiheutti sen, että Intian pääministeri Indira Gandhi antoi tukensa Itä-Pakistanin kapinallisille. Kiina ja Yhdysvallat tukivat sodassa Pakistania, minkä vuoksi Gandhi varmisti ennen Intian väliintuloa Neuvostoliiton tuen. Intian armeija hyökkäsi sekä Itä-Pakistaniin että Länsi-Pakistaniin joulukuussa 1971. Bangladeshin itsenäisyyssota johti lopulta Kolmannen Intian-Pakistanin sodan syttymiseen.


title: Bangladeshin historia

text: Intialaisjoukot olivat Itä-Pakistanissa huomattavasti paremmin varustautuneita ja suuremmalla miehistöllä kuin Länsi-Pakistanin joukot, joita heikensi lisäksi taistelu kaukana lännen täydennysjoukoista. Intialaisia auttoi myös Bangladeshin vapautusarmeijan Mukti Bahinin joukot, jotka onnistuivat pitämään Pakistanin armeijan paikoillaan monilla alueilla. Intialaisilta kesti lopulta 12 vuorokautta kukistaa pakistanilaisjoukot. Pakistan vetäytyi 16. joulukuuta 1971, mikä takasi Bangladeshin itsenäisyyden. Länsi-Pakistanissa Yahya Khan syrjäytettiin vallasta ja Benazir Bhutto astui hänen tilalleen. Mujibur Rahman vapautettiin vankilasta ja hän palasi Dhakaan juhlittuna sankarina.


title: Bangladeshin historia

text: Tammikuussa 1972 vasta itsenäistyneen Bangladeshin tasavallan ensimmäiseksi presidentiksi nimettiin vastikään vankilasta vapautnut Sheikh Mujibur Rahman. Pakistanin sotilashallinto oli tuominnut hänet kuolemaan, mutta Yahya ei pannut tuomiota täytäntöön. Sodan jälkeen valtaan Pakistanissa nousi siviilihallinto, ja Benazir Bhutto antoi Mujibille mahdollisuuden palata Dhakaan. Mujib ei pitänyt presidentin virkaa kauan, vaan hän alkoi hallita maata pääministerinä Bangladeshin uuteen, Intian perustuslakiin pohjatuvan, perustuslain nojalla. Sen mukaan kansalla oli pääministerin nimeämä presidentti, jonka kansanedustuslaitos hyväksyi. Maan perustuslaki on tunnettu hänen mukaansa mujibismin nimellä, ja se sisältää nationalismin, sosialismin, sekularismin ja demokratian neljä pilaria. Seuraavina vuosina Mujib kuitenkin itse hylkäsi kaiken mitä Bangladesh teoriassa edusti; perustuslaillisuuden, oikeusvaltion periaatteen, sananvapauden, oikeuden eriarvoisuuteen ja yhtäläiset työllistymismahdollisuudet.


title: Bangladeshin historia

text: Itsenäistymisensä jälkeen Bangladesh kohtasi monia ylitsepääsemättömältä näyttäneitä ongelmia, jotka hidastivat maan jälleenrakentamista. Yksi suurimmista ongelmista oli lain ja järjestyksen puute. Sodan jälkeen monet sissit vetäytyivät maaseudulle, eivätkä Mujibin pyynnöistä huolimatta luopuneet aseistaan vaan maaseudulle syntyi alueita joilla valtaa pitivät aseistautuneet ryhmät.


title: Bangladeshin historia

text: Mujib palkitsi Bangladeshin itsenäisyystaisteluun osallistuneet nimittämällä heitä korkeisiin virkoihin, mutta hän syrjäytti aiemmin Pakistanin virkamiehinä toimineet päätöksenteosta, samoin kuin monet Länsi-Pakistanista paluumuuttajina Bangladeshiin palanneet. Paluumuuttajat muodostivat noin puolet maan armeijasta, ja heistä muodostui Mujibille poliittinen oppositio. Osa heistä perusti radikaalin Kansallisen sosialistipuolueen, "Jatiyo Samanjtantrik Dal, (JSD)". Mujib taas perusti kansallisen puolustusvoiman, jonka jäsenten tuli tehdä Mujibille henkilökohtainen lupaus ja puolustusvoimat oli näin todellisuudessa Mujibin yksityisarmeija.


title: Bangladeshin historia

text: Maassa kärsittiin elintarvikepulasta ja se oli hyvin riippuvainen ulkomaisesta avusta, joka tuli pääasiassa Intiasta ja Neuvostoliitosta. Maassa rehotti korruptio ja mustan pörssin kauppa. Taloudellista kaaosta lisäsi talouspolitiikka, maan tuotanto- ja kaupankäynti kansallistettiin, mikä esti yrittäjyyden. Lisäksi banglan kieli syrjäytti englannin kaupan ja hallinnon aloilla, mikä eristi maan maailmantaloudesta.


title: Bangladeshin historia

text: Mujib sai vielä kansan enemmistön tuen vuonna 1973 pidetyissä maan ensimmäisissä vaaleissa, jolloin Awamiliitto voitti 282 edustajan paikkaa 289:stä. Vaalien jälkeen maan talous ja turvallisuustilanne heikkenivät nopeasti, mikä johti Mujibin suosion romahtamiseen. Hän hallitsi maata arvonimellä Bangabandhu, eikä hänen autoritaariseksi muuttunut hallintonsa miellyttänyt kaikkia. Vuonna 1975 perustuslakia muutettiin ja Mujib alkoi hallita maata presidenttinä, jolla oli täysi toimeenpanovalta. Hän kielsi kaikki oppositiopuolueet ja Bangladeshista muodostettiin yhden puolueen valtio, joka tuhosi parlamentaarisen järjestelmän. Perustuslaissa lueteltuja perusoikeuksia ei enää noudatettu ja maa muuttui diktatuuriksi.


title: Bangladeshin historia

text: Tyytymättömyys Mujibiin johti lopulta siihen että osa armeijan upseereista nousi kapinaan. Mujib ja useita hänen perheenjäseniään salamurhattiin elokuussa 1975. Mujibin jälkeen muuttui myös maan diplomaattinen asema. Pakistanin presidentti Benazir Bhutto ilmoitti että Pakistan tunnustaisi välittömästi maan uuden hallituksen ja tarjosi maalle ruoka- ja vaateapua. Suhteet Intiaan kärsivät Mujibin kauden jälkeen. Monet bangladeshilaiset olivat kiitollisia Intian tarjoamasta avusta itsenäisyystaistelussa, mutta he katsoivat että Intian armeija pysyi maassa liian pitkään sen jälkeen kun Pakistanin armeija oli voitettu.


title: Bangladeshin historia

text: Mujibin jälkeen maan presidentkiksi nousi Awamiliiton Khondaker Mostaq Ahmad. Monet uskoivat hänen olleen yksi salaliittolaisista Mujibin salamurhassa. Mostaq ilmoitti että maahan palautettaisiin parlamentaarinen demokratia, Mujibin poliittisten puolueiden kielto kumottaisiin ja hän lupasi luopua autoritäärisista valtuuksistaan. Epävakaa tilanne kuitenkin jatkui ja Mujibille lojaalit armeijan vapaustaistelivat toteuttivat uuden vallankaappauksen 3. marraskuunta 1975. Kapinaa johti Khaled Mosharraf, minkä jälkeen maan johtoon nousi Abu Sadat Mohammad Sayem ja Mosharraf itse nousi armeijan johtoon. Armeijan johdosta syrjäytetty Ziaur Rahman kuitenkin johti uutta kapinaa, jonka johdosta Mosharraf surmattiin 7. marraskuuta 1975.


title: Bangladeshin historia

text: Vallankaappausten sarjan jälkeen valta keskittyi armeijan päälliköksi kohonneelle Ziaur Rahmanille. Hän lykkäsi presidentti Sayemin lupaamia vaaleja ja keskitti ylimmän vallan itselleen. Zia yritti integroida asevoimat ja valtionhallinnon, mikä teki osan nopeasti korkeaan asemaan kohonneista vapaustaistelijoista tyytymättömiksi. Zia nimitti uudeksi armeijan päälliköksi Hossain Mohammad Ershadin. Pyrkiäkseen laillistamaan valtansa, hän järjesti kansanäänestyksen vuonna 1977, minkä jälkeen hän kansan tuen saatuaan alkoi toimia myös maan presidenttinä. Sayem vetäytyi maan johdosta vedoten huonoon terveyteen.


title: Bangladeshin historia

text: Zia oli poliittisia vastustajiaan kohtaan häikäilemätön, mutta hän oli myös suosittu poliitikko. Hän teki merkittäviä uudistuksia maan jälleenrakentamisessa ja talouden kehittämisessä. Myös poliittisten puolueiden kielto poistettiin. Zian kaudella maan perustuslakia muutettiin islamilaisten periaatteiden mukaiseksi. Tehdäkseen eroa Intiaan, Bangladesh pyrki luomaan siteitä muiden islamilaisten valtioiden kanssa. Toimet johtivat myöhemmin Etelä-Aasian alueellisen yhteistyöjärjestön perustamiseen vuonna 1985.


title: Bangladeshin historia

text: Zia ei täysin onnistunut saamaan kaikkia maan armeijan päälliköitä tyytyväisiksi. Vuonna 1977 Japanin punaisen armeijakunnan terroristit kaappasivat Japan Airlinesin lennon ja pakottivat sen laskeutumaan Dhakan kansainväliselle lentokentälle. Hallituksen huomion kiinnittyessä näihin tapahtumiin puhkesi kapina. Kapinoitsijat surmasivat useita ilmavoimien upseereita, minne he olivat kokoontuneet neuvottelemaan kaappaajien kanssa. Armeija kukisti kapinan nopeasti, mutta maan tiedusteluverkosto oli selkeästi epäonnistunut ja sen johtohahmoja erotettiin.


title: Bangladeshin historia

text: Vuonna 1978 Zia ilmoitti että maassa järjestettäisiin vaalit seuraavana vuonna, ja että maata kehitettäisiin kohti demokratiaa ja perustuslakia muutettaisiin riippumattoman oikeuslaitoksen ja parlamentin luomiseksi. Hän perusti Bangladeshin nationalistipuolueen "(Jatiyo Ganatantrik Dal, BNP)", jonka johtoon nimettiin Abdus Sattar. Vuoden 1979 vaaleissa nationalistipuolue saavutti 207 paikkaa parlamentin 300:sta paikasta.


title: Bangladeshin historia

text: Zian kohtaloksi koitui lopulta vuoden 1977 tapahtumien jälkipyykin seuraukset. Hänet murhattiin Chittagongissa 30. toukokuuta 1981. Salamurhan takana väitettiin olevan Chittagongin armeijan komentaja, joka oli vuoden 1977 tapahtumien seurauksena siirretty Chittagongiin. Armeijan ylipäällikkö Ershadin johdolla kapina kukistettiin ja kapinoinut komentaja sai surmansa. Seuranneissa oikeudenkäynneissä useita salamurhaan osallistuneita upseereita tuomittiin kuolemaan.


title: Bangladeshin historia

text: Zian kuoleman jälkeen presidentiksi nousi Abdus Sattar. Hän oli jo ikääntynyt ja hänen terveytensä oli heikko, mutta hänen suurin heikkoutensa maan sotavoimien silmissä oli se että hän oli siviili. Vaikka Zia oli luopunut omasta asemastaan armeijan päällikkönä, hänellä oli vahvat siteet maan armeijaan. Todellinen valta maassa keskittyi armeijan päällikölle Hossain Mohammed Ershadille. Sattar pyrki vähentämään maan hallinnon sotilaallista vaikutusvaltaa, mikä herätti Ershadissa vastustusta. Vuonna 1982 Sattar syrjäytettiin ja Ershad otti täyden vallan sotatilalain nojalla, perustellen että armeija oli maan ainoa järjestäytynyt voima, joka hallitsisi kunnes uudet vaalit voitaisiin järjestää.


title: Bangladeshin historia

text: Ershadista tuli myös maan presidentti vuonna 1983, mutta monille bangladeshilaisille hän oli vallankaappaaja, joka syrjäytti laillisesti valitun presidentin ja esti Zian kaudella aloitetun maan politiikan hitaan vapautumisen. Vahvistaakseen valtansa hän perusti oman kansallispuolueensa ja vuonna 1986 järjestettiin vaalit, joita useat oppositiopuolueet boikotoivat. Vaaleissa Ershadin puolue voitti useimmat parlamenttipaikat.


title: Bangladeshin historia

text: Uskoen että maan armeija oli vahvasti hallinnassa, sotatilalaki kumottiin myöhemmin vuonna 1986 ja loppuvuodesta järjestettiin presidentinvaalit. Vaaleja boikotoivat jälleen merkittävimmät oppositiopuolueet Awamiliitto, jonka johdossa oli Mujibin tytär Sheikh Hasina Wazed, sekä BNP, jonka johdossa oli Zian leski Khaleda Zia ur-Rahman. Ershad sai vaaleissa enemmistön tuen, mutta oppositiopuolueet kyseenalaistivat Ershadin hallinnon laillisuuden.


title: Bangladeshin historia

text: Vuodesta 1987 lähtien oppositioryhmät järjestivät suuria mielenosoituksia ja lakkoja, joissa vaadittiin Ershadin eroa. Mielenosoitukset kiihtyivät heinäkuussa 1987, kun poliisi ampui mielenosoittajia Dhakassa, mikä vaati siviiliuhreja ja eri puolilla maata pidätettiin 500 mielenosoittajaa. Ershadin vastustajat vastasivat yleislakolla, joka äityi myös väkivaltaisiksi yhteenotoiksi poliisivoimien ja mielenosoittajien välillä. Levoton tilanne jatkui syksyyn, jolloin Hasina ja Khaleda Zia suunnittelivat kutsuvansa koolle sotilasdiktatuurin vastaisen joukkomielenosoituksen. Mielenosoitukset Dhakassa kiihtyivät väkivaltaisiksi ja poliisi avasi tulen mielenososoittajia kohti. Surmansa saaneiden mielenosoittajien joukossa oli Awamiliiton alajaoston johtaja Noor Hossain, josta tuli Bangladeshin demokratiataistelun symboli. Ershad ryhtyi toimiin tilanteen rauhoittamiseksi, julisti maahan poikkeustilan ja Hasina, Khaleda Zia ja muita merkittäviä oppositiojohtajia pidätettiin. Lisäksi määrättiin kaikkien kansalaisten kansalaisoikeuksien peruuttamisesta ja tiedotusvälineitä kiellettiin julkaisemasta mitään uutisia hallituksen vastustajien vangitsemisesta.


title: Bangladeshin historia

text: Opposition liikehdintä ja vuoden 1987 tapahtumat eivät kyenneet kaatamaan Ershadin hallintoa, mutta ne muodostivat ratkaisevan käänteen maan demokratiakehityksessä ja sotilasdiktatuurin kaatumisessa. Vuosikymmenen lopulla painostusta Ershadille lisäsi maan heikko tila. Oppositioryhmät kykenivät järjestäytymään uudelleen ja protestit kiihtyivät taas vuonna 1990. Opposition eri ryhmittymät olivat tiiviisti yhtenäisiä ja niillä oli yhteinen päämäärä saada maahan demokratia. Ershadin vastustajat koostuivat nyt Bangladeshin eri väestöluokista, mukana oli työväenluokkaisten lisäksi myös koulutettu väestönosa. Mielenosoitukset ja lakot lamaannuttivat Dhakan marraskuussa 1990, jolloin hallitus julisti maahan poikkeustilan ja ulkonaliikkumiskiellon Dhakaan. Mielenosoitukset kuitenkin jatkuivat huolimatta poikkeustilasta.


title: Bangladeshin historia

text: Mielenosoitusten jatkuessa Ershad jäi alakynteen, sillä hänen vastustajiinsa lukeutuivat nyt myös maassa keskeisessä asemassa oleva koulutettu luokka, myös osa poliisivoimista ja Ershadin hallituksen jäsenistä oli kääntynyt häntä vastaan. Lopulta Ershad suostui eroamaan joulukuussa 1990 viikottaisten väkivaltaisiksi muuttuneiden mielenosoitusten jälkeen. Ershadin jälkeen valtaan nousi korkeimman oikeuden päällikkö Shahabuddin Ahmed, jonka oli määrä johtaa maata siihen asti että maassa järjestetään kansalliset vaalit.


title: Bangladeshin historia

text: Helmikuussa 1991 maassa järjestetyt vaalit olivat maan ensimmäiset demokraattiset vaalit. Suurimmaksi puolueeksi vaaleissa nousi BNP ja Khaleda Zia nousi pääministeriksi. Hänen hallintonsa saavutuksiin kuului perustuslain muuttaminen parlamentaariseksi ja maan talous- ja koulutusuudistusohjelman edistämisen. Hänen toimintaansa vaikeutti Awamiliiton ja muiden johtavien oppositiopuolueiden käynnistämä lakko. Hänen hallintokautensa alun vastoinkäymisiin kuului myös maahan iskenyt trooppinen hirmumyrsky huhtikuussa 1991, joka surmasi noin 130 000 ihmistä.


title: Bangladeshin historia

text: Oppositio vaati usein Khaledan eroa ja uusia vaaleja. BNP voitti myös seuraavat, vuoden 1996 helmikuussa pidetyt vaalit, mutta vaaleissa vain pieni osa äänioikeutetuista oli äänestänyt, sillä Awamiliitto boikotoi vaaleja. Julkisen paineen vuoksi Khaleda erosi vaalien jälkeen vaalivoitosta huolimatta. Saman vuoden kesäkuussa pidetyissä vaaleissa Hasina Wazed kohosi vaalivoiton myötä pääministeriksi. Poliittinen tilanne ei kuitenkaan muuttunut Hasinan kaudella. BNP boikotoi vuorostaan parlamenttia ja hallinnon vastaiset mielenosoitukset olivat yleisiä. Vuosikymmenen lopulla maata koettelivat jälleen luonnonkatastrofit, kun vuonna 1998 monsuunisateiden aiheuttamat tulvat jätti alleen kaksi kolmasosaa maa-alasta, jättäen 30 miljoonaa ihmistä kodittomaksi.


title: Bangladeshin historia

text: Hasinan hallituskaudella maan talous parani hieman, mutta vuoden 2001 vaaleissa Awamiliitto koki tappion BNP:lle ja Khaleda palasi pääministeriksi. Awamiliiton ja BNP:n välit pysyivät kireinä ja poliittinen sekasorto ja oppositioon jääneen Awamiliiton järjestämät lakot jatkuivat. Khaleda siirsi virkansa viranhaltijalle vuonna 2006, kunnes uudet vaalit voitaisiin taas järjestää. Maan hallitus näki puoluejohtajien Khaledan ja Hasinan väliset poliittiset taistelut esteeksi maan vakaudelle ja vuonna 2007 molemmat naiset pidätettiin, Hasina syytettynä kiristyksestä ja Khaleda korruptiosta. Seuraavana vuonna heidät vapautettiin ja vuoden 2009 vaaleissa Awamiliitto sai jälleen vaalivoiton ja Hasina palasi pääministeriksi.


title: Bangladeshin historia

text: Maan demokratiakehitystä on jarruttanut diktatuurin kaatumisen jälkeen valtapuolueiden Awamiliiton ja BNP:n välinen valtataistelu. Valtaanpäästyään toinen osapuoli ei ole antanut juuri sananvaltaa oppositiolle. Poliittisella kaaoksella on lopulta ollut vain vähäinen merkitys maan perusongelmille. Kun vuoden 1974 väestönlaskennassa väkiluku oli 74 miljoonaa, on väkiluku 40 vuodessa yli kaksinkertaistunut, huolimatta suuresta maastamuutosta kun monet bangladeshlaiset muuttavat Intiaan. Yli puolet työvoimasta saa toimeentulonsa maataloudesta ja kalastuksesta. Taloudellista kehitystä on tapahtunut vain Dhakan ja Chittagongin ympäristössä.


The Awesome Adventures of Captain Spirit on Dontnod Entertainmentin luoma ja Square Enixin vuonna 2018 julkaisema ilmainen seikkailupeli, joka toimii spin-offina "Life Is Strangelle" sekä demona "Life Is Strange 2":lle. Se on julkaistu Microsoft Windowsille, PlayStation 4:lle ja Xbox Onelle.


title: The Awesome Adventures of Captain Spirit

text: Tarina sijoittuu vuoteen 2016 eli kolme vuotta "Life Is Strangen" jälkeen, Oregonin osavaltiossa mutta kaukana Arcadia Baystä sijaitsevaan pikkukaupunkiin nimeltä Beaver Creek. Päähenkilö on poika nimeltä Chris Eriksen, joka asuu isänsä Charlesin kanssa ja leikkii olevansa supersankari.


text: Pelaaja ohjaa Chris Erikseniä, joka voi tutkia esineitä tai ottaa niitä, suunnitella ja muokata kuvitteellisen alter egonsa, supersankari Captain Spiritin, asua sekä tutkia ympäristöä, joista löytyy tehtäviä kuten aarteenmetsästystä ja kuvitteellisen planeetan tutkimista. Pelaaja voi myös kommunikoida ei-pelattavien hahmojen kanssa ja hänen tulee keskusteluissa tehdä valintoja, jotka vaikuttavat myöhemmin pelin tarinaan. Valinnat tulevat myös vaikuttamaan "Life Is Strange 2":n juoneen.


text: Eräänä talvisena lauantaina Chrisin ja Charlesin on tarkoitus mennä hakemaan joulukuusi. Mutta sitä ennen Charles haluaa katsoa televisiosta koripalloa, juoden samalla tölkillisen olutta ja puoli pullollista viskiä sekä pyytäen Chrisiä herättämään hänet ottelun jälkeen, jos hän nukahtaa.


text: Chris käyttää aikansa omassa leikkien olevansa supersankari Captain Spirit, ”seikkaillen” ympäri taloa ja pihaa sekä suunnitellen itselleen Captain Spiritin supersankariasun. Samalla pelaajalle paljastuu kuinka Chrisin äiti Emily opiskeli aikoinaan Blackwellin akatemiassa, Arcadia Bayssa, ennen pääsyään Eugene State Collegeen, jossa tämä tapasi Charlesin. Chris syntyi helmikuussa 2007 ja hänen molemmat vanhempansa päätyivät töihin samaan lastentarhaan, jota hän kävi. Joulukuussa 2014 Emily kuoli auto-onnettomuudessa ja Charles sai potkut työstään, työskennellen nykyään rautatieyhtiölle, ajautuen alkoholismiin ja tapaillen poikansa selän takana stripparia nimeltä Audra.


text: Kun Chris lopulta herättää isänsä, humaltunut Charles kompastuu kahdesti, satuttaa jalkansa sekä kiroilee ja raivoaa pojalleen. Ovikello soi ja Charles käskee Chrisiä ajamaan sen takana olevan henkilön tiehensä. Oven takana oli naapurin rouva Claire Reynolds, joka tietää Charlesin alkoholismista ja yrittää keskustella tästä Chrisin kanssa. Rouva Reynoldsin lähdettyä, Charles on yhä vihainen ja syyttää Chrisiä Emilyn kuolemasta. Hän alkaa heti katua ja yrittää pyytää anteeksi, mutta Chris ei hyväksy anteeksipyyntöä vaan poistuu ulos. Kiivetessään puumajaan hän putoaa, mutta kesken putoamisen hänen kehonsa pysähtyy ja laskeutuu sitten hitaasti maahan. Chris on yllättynyt tapahtuneesta ja huomaa kaksi poikaa Reynoldsin takapihalla, jotka vilkuttavat hänelle. Chris vilkuttaa heille takaisin.


title: Gangaran

text: Gangaran on historiallinen ja luonnonalue Malin länsiosassa. Se sijaitsee Mandinguen ylängön lounaisosassa Bakoye- ja Bafingjokien välillä. Suurin osa alueesta kuuluu Bafoulabén piirin.


title: Gangaran

text: Sundiata Keïtan sotapäällikkö Amari-Sonko valloitti Gangaranin ja Bambukin 1200-luvun alussa. Vuosisadan puolivälissä niistä tuli yhdessä Konkodugun kanssa Malin valtakunnan vasallivaltioita. Ne muodostivat yhdessä Mandingin ja Burén kanssa tärkeän kullan tuotantoalueen, jonka arabit tunsivat nimellä Wangara, Gbangara tai Gangara. Gangaranin ensimmäinen hallitsija oli Sané-Nianga Taraoré.


title: Gangaran

text: Gangaran joutui 1500-luvulla Tekrurin hyökkäysten kohteeksi. Myöhemmin se kuului Kaartan bambaravaltion alaisuuteen. 1800-luvulla alueen valloittivat Umar Tall ja Samori Touré. Ranskalaiset solmivat protektoraattisopimuksen Gangaranin hallitsijan Fadioungon kanssa vuonna 1881.


title: Juovakukrikäärme

text: Juovakukrikäärme ("Oligodon octolineatus") on tarhakäärmeiden heimoon kuuluva käärmelaji. Sillä on selässään punertava tai oranssi raita, ja sivuilla useita ruskeita tai vihertäviä raitoja mustalla taustalla. Käärme kasvaa enintään 68-senttiseksi. Se on saanut nimensä gurkha-sotilaiden käyttämän kukri-veitsen mukaan, sillä sen takahampaat muistuttavat veistä muodoltaan. Juovakukrikäärme on kuitenkin myrkytön ja melko harmiton, vaikka se voikin purra häirittynä. Käärme on levinnyt laajalle alueelle Sundamaassa, jossa sitä esiintyy merenpinnan tasolta 1 000 metriä korkeille ylängöille. Sen elinympäristöä ovat metsät ja viljelysmaat, ja joskus myös puistot ja puutarhat. Se vaikuttaa olevan sekä päivä- että yöeläin.


title: Juovakukrikäärme

text: Juovakukrikäärmettä tavataan Bruneista, Malesiasta (Länsi-Malesia ja Itä-Malesia), Singaporesta sekä Indonesiasta (Nias, Sumatra, Riaun saaristo, Bangka, Belitung, Borneo ja Jaava). Lisäksi Sulawesiltä ja Filippiineiltä (Sibutu) on tehty vahvistamattomia havaintoja.


title: Fårdalin kätkö

text: Fårdalin kätkö ( ) on Tanskan Viborgista vuonna 1926 löytynyt pronssiesineitä sisältänyt maakätkö. Tanskan kansallismuseo, jossa osa esineistä on näytteillä, käyttää löydöstä nimitystä votiivilöytö, vaikka kätkö olisi varmempi nimitys. Löytö on ajoitettu Monteliuksen periodille V eli ajanjaksolle 900–700 eaa.


title: Fårdalin kätkö

text: Kesällä 1926 oltiin rakentamassa rautatietä Viborgin ja Fårupin välille ja sitä varten oltiin ottamassa hiekkaa ja soraa kahden laakson väliseltä Krummedigen mäeltä. Silloin osui työmies Alfred Petersen lapiollaan pieneen pronssiseen vyökulhoon. Hän kutsui paikalle esimiensä, jotka alkoivat yhdessä nostaa kätköä päivänvaloon. Noin puoli metriä maanpinnan alla sijaitsi kaksi pronssikulhoa vierekkäin täynnä muita pronssiesineitä. Näiden päällä makasi osittain säilynyt nahkavyö.


title: Fårdalin kätkö

text: Rautatieyhtiön insinööri otti yhteyttä kansallismuseoon ja kutsui museoinspektööri Hans Kjærnin käymään työmaalla. Esineet otettiin museon haltuun ja niistä maksettiin 500 kruunua, jonka jakoivat löytäjä ja esimies keskenään.


title: Fårdalin kätkö

text: Löytöön sisältyi 23 pronssista valettua esinettä ja kolme nahkaisen vyön kappaletta. Suurimmat esineet olivat naisten selkäpuolelle vyöllä vyötärölle kiinnitettävät vyökulhot. Näissä kulhossa kuljetettiin ilmeisesti henkilökohtaisia tavaroitakin, koska niissä on ollut usein puinen luukku. Vyökulhoja oli kaksi (Tanskan kansallismuseon numerolla B11645 ja B11646), mutta vatsan puolelle vyöhön kiinnitettäviä tutuluksia (B11647) oli vain yksi. Sitten löytyi edestä avattava spiraali- ja lehtikoristeinen kaulakoru (B11648). Rannekoruja oli kahdet erilaiset. Nimellä "manchetarmring" (B11649 ja B11650) oli kumpaankin käteen yksi. Ne ovat yhtä pitkät kuin ovat leveitäkin. Renkaat ovat avoimet ja ne kiristettiin ranteisiin nauhalla, joka pujotettiin kuuden reiän läpi. Renkaiden sivuilla roikkuu pronssiketjut. Toiset rannekorut ovat spiraalirannerenkaat (B11651 ja B11652). Renkaat oli kiedottu pronssinauhasta, jonka poikkileikkaus on kolmion muotoinen. Nauhaa oli kiedottu 12–13 kierrosta ympäri. Viimeinen käsirengas on yksinkertainen rengas, jossa koristeena on pyöreä rengas (B11653). Muut pronssiesineet olisivat voineet kuulua sekä miehelle että naiselle. Niitä ovat T-kirjaimen muotoinen nappi (B11654), vaateneula (B11655), jossa on päässä pyöreä koristelevy ja ompeluneula (B11656). Löydön mukaan kuului nahkavyön kappaleet (B11659, AdB11659 ja B11668), jotka eivät ole säilyneet kovin hyvin. Vyön päässä oli ollut koristehela (B11658), jossa oli kiliseviä helyjä, ja vyöstä on peräisin myös toinen hela (B11660). Lisäksi kätköstä löytyi vielä pronssivalun jäännös (B11657) ja pronssiesineen katkelma (B11669), sekä kaksi orgaanista amulettia (B11666 ja B11667).


title: Fårdalin kätkö

text:
Erikoisimmat löytökokonaisuuden muodostivat neljä eläinhahmoa ja yksi ihmishahmo. Ne luokitellaan pienoispatsaiksi ja ne otaksutaan olevan peräisin pienoismallista. Yksi on kaksipäinen hevos- tai kauriseläinkoriste, jossa päiden välissä seisoo vesilintu (B11661). Kaksi muuta ovat hevos- tai kaurispäät (B11662 ja B11663), joiden ”sarvet” muodostavat renkaat. Viimeinen eläin on käärme tai lohikäärme, sillä sen niskasta kääntyy esille lanka (B11664). Käärme mutkittelee viidesti ennen hännän kiertymistä rullalle. Ihmiskuvio esittää polvistunutta naruhameista tyttöä (B11665), jonka ainoa vaatekappale tuo hame on. Sen suuret silmät on kultausta ja oikea käsi on kohotettuna korvan korkeudelle. Käsi on valettu renkaaksi, joten patsas on voinut kantaa jotakin esinettä. Ihmishahmo on kätkön kuuluisin esine juuri tuon naruhameen vuoksi.
Kauriin päät voivat suositun selityksen mukaan olla hevosenpäitä. Hevoset olisivat "aurinkohevosia", joiden niskasta on kalliopiirroksissa tai pronssiesineiden koristelussa vedetty viivat aurinkoon. Hevonen esiintyy myös monissa laivojen piirroksissa keulan tai perän pystypuissa. Laivojakin kutsutaan "aurinkolaivoiksi", joten näiden kahden yhteys voidaan näin hyväksyäkin. Naishahmon käteen on toisen selityksen mukaan ollut kiinnitettynä naru takana tulevasta käärmeestä. Tällainen kuva esiintyy Vestrupista löytyneessä partaveitsessä.


title: Fårdalin kätkö

text: Grevensvængen löydössä oli myös muutama pienoispatsas ja niilläkin oli alustaan kiinnittämistä varten hahlot. Kummatkin löydöt arvellaan kuuluneen pienoismalliin, yleisen tulkinnan mukaan laivaan, jossa pienoispatsaiden asetelma esitti jotakin uskonnollista aihetta.


title: Canzone per te

text: Canzone per te on Sandra Simónin esittämä kappale, joka edusti Sveitsiä vuoden 1991 Eurovision laulukilpailussa Italian Roomassa.


title: Canzone per te

text: Kappale sijoittui Euroviisuissa 22 maan joukosta sijalle 5. 118 pisteellä.


title: Venedig im Regen

text: Venedig im Regen on Thomas Forstnerin esittämä kappale, joka edusti Itävaltaa vuoden 1991 Eurovision laulukilpailussa Italian Roomassa.


title: Venedig im Regen

text: Kappale sijoittui Euroviisuissa 22 maan joukosta viimeiseksi pisteittä.